text:
LES 24
Con Nos Obra Mundial Ta Ser Financia?
Tur aña, nos organisacion ta publica y distribui miyones y miyones di Bijbel y otro publicacion sin cobra pa nan. Nos ta construi y mantene tur nos Salonnan di Reino y sucursalnan. Nos ta percura pa miles di betelita y misionero, y nos ta duna yudansa na momento di calamidad. Kisas bo ta puntra bo mes: Di unda e fondo pa haci tur e cosnan aki ta bin?
Nos no ta pidi diesmo ni cobra miembresia ni pasa collect. Aunke e gastonan pa cumpli cu e trabou di predica ta halto, nos no ta cana pidi placa. Mas cu un siglo pasa, e di dos edicion di E Toren di Vigilancia, na Ingles, a bisa cu nos ta convenci cu Jehova ta sostene nos y cu “hamas nos lo roga of pidi hende sosten”—y nunca nos no a yega di haci esey.—Mateo 10:8.
Tur loke nos ta haci ta pa medio di donacion. Hopi hende ta aprecia nos obra di educacion biblico y ta haci donacion pa sostene esaki. Nos mes tambe ta contento di por duna di nos tempo, energia, placa y otro recursonan pa e boluntad di Dios cumpli den henter e Tera. (1 Cronicanan 29:9) Na Salon di Reino y na nos asamblea y congreso, tin caha di contribucion, den cua ken cu ta desea por tira nan donacion. Ademas, por haci donacion via nos website jw.org. Mayoria di donacion ta bin di hende di menos recurso. Nan ta manera e viuda den necesidad cu Hesus a papia asina bon di dje, pasobra, aunke ta dos cen preto so e por a tira, el a duna di curason. (Lucas 21:1-4) Pues, tur hende por crea e custumber di “pone algo un banda” pa duna loke el a “dicidi den su curason.”—1 Corintionan 16:2; 2 Corintionan 9:7.
Nos ta convenci cu Jehova lo sigui motiva curason di hende cu kier honr’e “cu [nan] cosnan valioso”, sosteniendo asina e obra di Reino pa Su boluntad cumpli.—Proverbionan 3:9, NW.
Kico ta haci nos organisacion diferente for di otro religion?
Con nos ta uza e contribucionnan boluntario cu nos ta ricibi?


c: text/html

text:
Gabriel Mercera
Gabriel (Tio Gabi) Mercera ta bini for di nos hermana isla Boneiro y e ta un musico y poeta entre otro. Durante su carera el a toca cu drumband, steelband, beatband, combo, tipico, orkest, duo, trio, quartet y coro. Gabi Mercera ta orguyoso di su idioma materno Papiamento y e ta publica mas tanto den su mes idioma. Un di su specialidadnan ta rima. Gabi Mercera ta gusta haci hende contento pa medio di musica y ta uza esaki pa yega na mucha y hende grandi. E ta toca den su lesnan y ta uza e medio aki specialmente pa yega na mucha cu mester guia.
Na 1992 el a cuminsa cu su drumstudio “DECO” caminda e ta duna les. Na ocasion di 10 aña di existencia di DECO el a introduci un buki na Papiamento pa siña drum. El a dedica e buki na su alumnonan. Su obra di poesia “Réspétpagrandiichiki” a keda publica na 2005 y na 2007 “Masha danki” a mira luz.

robotstxt: allowed

filter: keep


text:
WILLEMSTAD - Diabièrnè 27 òctober 2017, den oranan di mainta Polis a detené dos (2) hòmber sospechoso relacioná cu algun caso di menasa cu arma di candela, ladronisia(nan) cu violencia, encubrimento y violacion di e ley di arma di candela cu a tuma lugar recientemente. Durante di un investigacion cu a
Day: October 27, 2017
Detencion di un sospechoso
Mas caso cu ta mancha nomber di Cuerpo Policial mahos
WILLEMSTAD - E caso cu ayera mainta a continua den sala di Corte cu ta continuacion di e caso Bandera Grill (traficacion di hende muher), ta otro mancha mahos riba Cuerpo Policial. Kònkelmento cu potret y informacion falso. Segun Fiscal mr. sra. Forbes Vicento declaracionnan di Polis Eduard Winklaar (yiu) a
Tres Polis a violá tur regla por habido y haber den Korps
WILLEMSTAD - Tres polis den sala di Corte ayera mainta, acusá di perhurio, declaracion falso den procesverbal y traficacion di hende muher. Ta trata aki di continuacion di e caso cu a hala bastante atencion, caminda sentencia a cai diabièrnè siman pasa contra doño di Bandera Grill, Willem LA Reine
Sospechoso den triple asesinato na Campo Alegre a haya libertad temporal
WILLEMSTAD - Huez a dicidi ayera cu sospechoso T., den caso di triple asesinato na Campo Alegre, por bay cas. E ta keda sospechoso pa Ministerio Publico (OM) y tin cu responsabilisa su mes pa su envolvimento. OM ta di compronde y ta di acuerdo cu decision di Huez. E homber G.
Hoben a ricibi advertencia di Huez pa robo na Big Foot Construction
WILLEMSTAD - Corte a duna e homber T.Z. de L. (Còrsou, 1998) un advertencia serio diahuebs pa su envolvimento den un kiebro/ladronisia dia 3 di jüni 2017 di hopi herment n’e empresa Big Foot Construction NV. Un empresa na unda e tabata core stage. El a haña un advertencia, 240 ora


text:
Updated 1:45 p.m. Aruba time
ORANJESTAD (AAN): Dia a habri trempan pa hopi Urna Electoral na Aruba. Pa ora cu holoshi a bati 8’or, ya caba tabatin cantidad di persona para dilanti nan Stemdistrikt, sperando nan turno pa deposita voto.
Den e prome dos ora di votamento, ta notable cu hopi hende a bay vota caba! E pensamento semper tabata cu den oranan di mainta e fluho di votador ta “slow”, pero e biaha aki si parce cu tin un cambio den mentalidad.
Tabatin algun dificultad na algun Urna Electoral, incluyendo e hecho cu na San Nicolas, tin uno cu no por a habri net 8’or. Tambe na Ayo tabatin escasez di potlood cora, pero esey a worde remedia hopi rapido. Despues di 9’or, ya caba algun Urna Electoral tabatin rij di hende para pafor cu un “waiting-time” di 30 pa 45 minuut. Lo mas sorprendente ta cu den oranan di merdia, e fluho di hende den rij a disminui.
Tin informe cu a drenta, cu na algun Urna Electoral, no a permiti e diferente “checkers” pa drenta y controla e situacion for di paden. Esaki nifica cu nan mester keda pafor, y wak door di bentana. Mientras tanto, pueblo ta worde pidi pa raporta cualkier acto sospechoso inmediatamente na autoridad. Mientras tanto, cayanan di Aruba ta yen-yen di auto, coriendo pariba-pabao.
Lider di MPA, Monica Kock a deposita su voto na Cayena Kleuterschool indicando cu awe ta un dia hopi positivo. E ta corda tur hende cu voto di cada persona ta valioso, y mester ta conciente ora cu bo deposita esaki. Si bo kier haci un diferencia relaciona cu e fastidio di partidonan tradicional, anto mester vota pa MPA.
Mientras cu Lider di RED Democratico, Rudy Lampe, a deposita su voto na Sabana Grandi Center. El a haci esey cu menos fanfaria, debi cu e mainta aki su omo a fayece. Pesey mes ningun di su famianan tabata presente cune pa haci e votamento.
Prome Ministro Oduber a vota na EPB Hato, y na su salida a expresa su mes hopi rabia pa cu DIARIO relaciona cu caricaturanan. Pero e no a bisa nada encuanto e contenido di tur e pruebanan presenta, di e.o. e miyones cu ta worde gepomp den saco di Abogado Hendrik Croes, den friends & family, y demas actonan bergonzoso. Riba e asuntonan ey e no a reacciona, pero riba e caricaturanan, cu ta mas bien un “spotprent”. Ta parce cu su sentido di humor porfin a caba. Pero lastima pe, e sentido di humor di pueblo a caba hopi tempo caba!
DIARIO a tuma nota cu tin diferente medio di prensa di exterior presente na Aruba pa cubri e eleccion aki, incluyendo crew di TV di Colombia, Venezuela, y tin prensa di Curacao tambe presente riba e isla.
Keda pendiente pa mas update durante dia.


text:
Meteo Aruba ta informa e pronostico di tempo valido te cu diadomingo 25 di December 2016.
Tempo: Diasaba anochi: Levemente te parcialmente nubla cu chens pa un awacero pasahero. Den marduga di diadomingo: Levemente te parcialmente nubla cu chens pa algun awacero pasahero.
Temperatura maximo 30 grado celsius y temperatura minimo 24 grado celsius. Solo lo baha awe nochi 6:22 y lo sali mayan mainta 06:59 am.
Biento: For di direccion generalmente Oost y modera te basta fuerte: Forsa 3 te 5 ( 12 te 39 km/ora, 7 te 21 nudo.) Den dia of durante di awacero fuerte te posiblemente duro den rafaga. Forsa 6 te 7 ( 40 te 61 km/ora, 22 te 33 nudo.)
Situacion general di tempo: Den proximo 24 ora aire humedo lo drenta den region di caribe atrobe y esaki lo pone posibilidadnan di yobida aumenta, principalmente den oranan di marduga y mainta trempan algun awacero pasahero lo cay riba isla di Aruba.
Condicion di lama: Olanan di lama lo ta for di direccion Oost cu haltura di 4 te localmente 7 pia.
Temperatura di superficie di lama 28 grado celsius.
Registracion di temperatura celsius y awacero mm den ultimo 24ora:
Airport max 31 / min 24 / 7.8
Hadicurari max 28 / min 24 / 0.0


text:
Cumpleaños Dialuna 28 Februari 2011
:D :D :D :D :D :D :D :D Hiep Hiep Hoerraaaa!! Awe N.N.V. a cumpli 1 aña mas di bida!! Eta haya Pabien di su...
E personal di KIA a bati e presonan indefenso?
Na Redaccion di DIARIO ta yegando mas y mas copia di cartanan manda pa diferente instancia internacional importante for di un “Comision Pa E...
Mal tempo a pone Aruba cancela un Parada di Carnaval
Pa prome biaha den historia! ORANJESTAD (AAN): For di madruga caba, awacero a cuminza basha. Pa un forma of otro, e Parada di Luz di...
Aruba Campeon di Mundialito di Moca
ORANJESTAD (AAN)--- Aruba a conoce un otro episodio historico den baseball, e biaha aki e seleccion infantil cu a participa recientemente den e mundialito...
Broadcast falso via messenger di blackberry awor den man di recherche
ORANJESTAD (AAN): Recherche na e momentonan aki ta atende un denuncia cu a worde entrega di un mama di dos yiu. E problema a...
No ta mucho contento cu comportacion di hobennan
Polis durante Carnaval: ORANJESTAD(AAN): Halto Comisario mr. Dolfi Richardson a bisa durante e conferencia di prensa na SAC cu e no ta mucho contento cu...
Gobierno ta liber henter dia y sector priva obligatoriamente despues di 12’or di merdia
Carnaval di mucha a cancela diadomingo Banconan ta habri mitar dia awe... ORANJESTAD(AAN): Den un conferencia di prensa cu SAC, a anuncia hunto cu Gobierno y...
Pica den laman a laga turista cu pia medio lam
ORANJESTAD(AAN): Un turista Mericano di edad hoben a sinti un bestia pik'e den laman na altura di Phoenix Hotel. El a grita, y a nota cu tur cos...
E pelea mahos den grupo di Dushi Band
ORANJESTAD (AAN): E security guard por bay splica 1.001 cos awe. Pero loke a pasa Diadomingo madruga net dilanti oficina di Gobierno, durante Parada...


text:
Diabierna mainta polis ta bay ariba e caminda di Boegoeroei, unda un accidente a sosode y lo tin persona herida. N’e sitio nan ta topa un Hyundai Van y un Mitsubushi. N’e sitio a compronde cu e Van cu tabata bayendo noord, a kita bay na su man robes, caminda e ta
Day: November 10, 2017
Maltrato cu arma
Diahuebs den oranan laat di atardi Central di Polis ta haya un yamada di un caso serio di maltratao y pa cual presencia di Polis ta wordo pidi urgente den Vorststraat. Central di Polis ta manda e patruya di San Nicolas pa parcela 13 di e caya ya menciona pa un
Un biaha mas asistencia pa Djodjo
Den oranan di atardi un biaha mas presencia di Polis ta wordo pidi pa e homber fastioso Djodjo. Recientemente e tabata cana cu un obheto pa dal hende cune. Central di Polis ta dirigi patruya na Betonicastraat pa un homber fastioso. Na e sitio nan ta papia cu e homber H.L.,
Chauffeur burachi a causa accidente
Pa dos’or di madruga Polis a wordo manda cu urgencia den bisindario di Tanki Flip caminda lo tin un accidente cu herido. E accidente lo a tuma luga na altura di Tanki Flip 50. Na e sitio e patruya a topa cu un auto cora di marca Mazda modelo RX cu e
Homber fastioso
Diahuebs den oranan di madruga patruya di Playa ta wordo manda na un negoshi den Kerkstraat pa hun homber fastioso. Patruya cu a bay p e asistencia aki di un persona indesea, a papia cu un persona kende ta bisa cu e ta manager di e bar.Tabata trata di e señora
Ministerio Publico a baha pisa riba trio – Demanda pisa contra trio envolvi den transaccion di 10 kilo di cocaina y 28 kilo di marihuana
Evelyn Wever-Croes (MEP): Minister Schwengle a haya placa dos biaha pa sala di operacion!
Evelyn Wever-Croes – E proyecto di hospital desde su inicio ta un proyecto yen di duda, y mester un investigacion
Capitan di barco condena pa posesion di arma
Banco Central di Aruba su segundo conferencia annual tocante ‘Regtech’ tabata un exito
Den un sala di Aruba Marriott Resort & Stellaris Casino yena cu ehecutivonan di sector publico y sector priva, Banco Central di Aruba (BCA), a organisa diabierna siman pasa e segundo evento exitoso den cuadro di FinTech, cu e topico e biaha aki centraliza rond di ‘Regulatory Technologies (RegTech) and


text:
Conoce e seleccion di landamento sincronisa bou di 12 aña cu lo competi den e CARIFTA 2014 Aruba ta cla pa ricibi e competencia di Carifta 2014 cu dentro di menos cu un luna lo tuma lugar riba nos dushi isla di Aruba. Continue reading
Senchi Kyokushin a tene nan Beach Training
Dia 29 di maart Senchi Kyokushin a tene nan Beach Training cu ta parti di examen cu lo tuna lugar April 12. Muchanan a train y pasa un ora hopi dushi hungando ariba beach y den lama banda di Costa Linda. Continue reading
Celebracion di Arubadag na Hulanda
Minister Otmar Oduber na celebracion di Arubadag na Hulanda 18 di maart ta un dia pa celebra nos identidad nacional, nos amor ilimita pa nos isla, nos cultura y nos autonomia politico y financiero den Reino Diadomingo Continue reading


text:
Un informe cu a keda publica ayera na Hulanda ta mustra cu Union Europeo ta menasa di pone diesshete (17) pais riba e lista di paraisonan fiscal. Aruba y Corsou, ta wordo menciona, tambe ta core riesgo di cay den e lista aki si nan no mehora e situacion prome
Manera ta custumber di tur aña, Do it Center ta bay tin un biaha mas su grandioso Black Friday Sale. E evento aki lo tuma lugar diabierna 24 di november cuminsando for di 8 or di mainta te cu 9 or di anochi. Mescos e aña anterior, Do it Center
Durante tur campaña politico e partidonan ta priminti di resolve e problema di e “dump” na Parkietenbos pero nada ta wordo haci. E aña aki tambe hopi a wordo skirbi den corantnan y den rednan social tocante e problema di e dump. Recordando cuanto problema mi famia tabatin na Simeon
“E ta trosa. Perde control di su manera di papia y ta keda wak sin ta observa nada specifico.
Su wowonan ta bay aden y su iris ta bira hopi grandi. E ta trosa atrobe. E no tin tino di loke ta pasando rond di dje.” Ta declaracion di un mama
Relaciona cu e temporada di fin di aña, Balashi tin diferente actividad pa 6 siman largo. Na diferente caminda tin happy hour riba cierto dianan pa 2 ora.
E happy hour a cuminsa diaranson 15 di November ultimo na Taishan Bar desde 4:00pm te cu 6:00pm, mientras cu dia 16 di
Den preparacion pa ‘Rosé All Day’ cu ta tuma lugar diasabra dia 25 di november proximo den Wilhelmina park sr. Govert van der Hout di Arion Wine Company a elabora riba e diferente biñanan cu nan a scoge pa e evento unico aki. ‘Rosé All Day’ di Renaissance Aruba Resort &
Aruba Marriott Resort & Stellaris Casino ta preparando pa nan evento inspira pa e cultura y platonan di Peru, e “Ceviche Pop-up Event” cual ta tumando lugar diabierna 17 di november y diasabra 18 di november na The Lobby.
Aruba Marriott Resort su mesun Chefnan; Teddy Bouroncle (antes Executive Chef, awo
Brouwerij Nacional Balashi lo tin su campaña di gana cu cerbes HopiStout.
Pa participa den e campaña aki, e participantenan mester colecta tapanan di boter di cerbes HopiStout.
Pa participa y gana e participante mester sigui 3 stap y pa participa den e campaña aki, e participante mester tin 18 aña bay
Angelique Stuger ta un persona simpatico di mama Arubiano y tata Hulandes, cria den un ambiente Arubiano.
Angelique ta mama di 3 yiu, ta casa y ta traha riba su mes.
Su Hobbynan ta: ‘handenarbeid’, baila, canta, pasa pret y scucha musica. Ritmo musical ta un receta of un repertorio di dia
Riba 11 di september Davidson D. a gana 18.500 florin cu Big 4.
Te ayera numa e la dicidi pa pasa oficina di Lotto, na Paardenbaaistraat 10, pa busca su check.
El a cumpra 3 florin na 0783 cu Pick 4, como tambe 5 florin na *783 cu Pick 3, na Cadena


text:
Tocante F.A.A.
Vision y Mision
‘Fundacion Alzheimer Aruba’ ta afilia na ‘Alzheimer Disease Internacional’ (A.D.I), e organizacion mundial cu ta cubri e organisacionnan nacional di e paisnan afilia. Na su turno ADI tin relacionnan oficial cu World Health Organization.
Tambe F.A.A. ta afilia na ‘Alzheimer Iberoamerica’ (AIB), e red di fundacionnan di habla Spaño cu ta trata di uni e asosacionnan nacional di Alzheimer den Caribe, Centro y Sur America.
Fundacion Alzheimer Aruba a ser funda dor di iniciativa di Melva Croes-Yánez na aña 2003.
Un Tiki di Historia di F.A.A.
Después de su graduacion riba tereno di neuropsicologia na Universidad di Tilburg, Hulanda y a regresa Aruba na 1990 drs. Croes-Yánez a experiencia cu tabatin masha poco información na disposicion di e comunidad riba e tereno di (MA) na Aruba. Mescos cu hopi otro lugar na mundo Aruba tambe a conose un epoca den cua hende ta pensa cu MA ta un fenomeno “normal” di personanan mayor di edad. Na Aruba e temponan ey tabata papia di “verkalk” of “kinds”. Tabata pasa tambe cu ora un persona hoben tabata mustra síntomanan di MA cu esaki tabata ser mira como cu e persona ta “loco”.


text:
Tur luna, Caribbean Queen na Palm Beach Plaza Mall ta honra un artista femenino local cu ta biba y crea riba e isla. E programa di Reina Caribense a wordo lansa ora e tienda a habri na fin di 2011. Pa e luna di Juni 2014, un artista local, Gloria Feliciana, ta e Reina Caribense celebra na e pacus, demostrando su arte pa hende local y turista por admira y cumpra. Como un mucha den su ciudad natal stima di Salta, Argentina, Gloria a haya su mes atrai na obranan di arte y moda. Como un hoben, el a crea paña, faha, cartera, camisa pisa pa winter, y topnan di crochet pa zomer, tambe modificando paña prêt-a-porte pa crea su mesun estilo. E no a sigui cualkier tipo di curso formal di arte, sino el a completa su educacion den un area completamente diferente, graduando como un analista di sistema y trahando despues como un profesional den IT. El a bin Aruba despues di a cuminsa su bunita storia di amor 12 aña pasa. El a casa akinan y a duna luz na dos yiu homber, Mark (4) y Frank (10). El a habri su mesun negoshi exitosamente, trahando cu computer, 10 aña pasa. E aña aki el a dicidi pa seriamente sigui tras di e desaroyo di joyas traha na man, despues di e participa den un tayer di diseño di moda na Ateliers ’89 na Oktober 2012. Durante 2013, el a busca informacion, siña y practica tecnicanan nobo y a descubri porcelana frieu, un medio accesibel cu cual e por a crea su piesanan unico di joyas traha na man. Su imaginacion a cuminsa expande mientras cu e tabata hunga cu color y forma, cual el a gosa sumamente hopi di dje. Gloria ta raporta cu, mas cu tur cos, e ta gusta traha kralchi, y aunke cu su material faborito ta porcelana frieu, e ta usa tambe tela, foil di aluminio, palo, cuero, cocolishi y glas di e lama rond di Aruba. Gloria ta pasa hopi bon trahando su joyas na man, y e momento cu e caba cu un piesa, mas idea ya caba ta formando den su cabes. Den su coleccion, cada piesa ta diseña y crea cu hopi pasenshi, ultimamente reflehando su mesun estilo, cual e ta defini como femenino, delicado, sofistica, clasico y alegre. Exclusivo y moderno, e piesanan ta diseña pa pone hende muhe sinti nan mes special, y bo por bisti nan den dia of anochi. Gloria ta haya e reto di mehora su obranan hopi excitante. Contento di ta e Reina Caribense di mas nobo, Gloria lo ta demostrando su obranan durante henter e luna di Juni na Caribbean Queen, Palm Beach Plaza Mall. Caribbean Queen ta dedica un porcentahe di tur benta na su programa di Tikkun Olam (Reparacion di Mundo). E fondonan colecta ta wordo parti tur cuartal entre organisacionnan caritativo, como parti di un esfuerso continuo pa haci algo bon y sirbi e comunidad. Tur e fundacionnan cu ta ricibi donacionnan di Caribbean Queen ta dedica na e promocion di arte riba e isla y educacion di artesania.
Proyecto ‘Samsung Smartschool’ ta un hecho !!
January 28, 2015 0
SMAC TA INFORMA: secuencia di lot pa reina infantil e y hubenil 2015
January 22, 2015 0
SMAC TA INFORMA : CONOCE NOS REINA INFANTIL Y HUBENIL CU LO TA PARTICIPA
January 20, 2015 0


text:
ORANJESTAD (AAN) – Na final di directiva di 2016-2017 di Women’s Club of Aruba, General Federation of Women’s Clubs (GFWC) Clubwoman Magazine a tene un entrevista cu sra. Marva Solagnier, presidente saliente pa 2016-2017.
Den GFWC, cada estado na Merca tin varios women’s club y tambe tin clubnan internacional cu ta cay bou International Affiliates, manera e club di Aruba, Corsow, Taiwan, Filipinas etc.
Sra. Marva, kende awor ta Immediate Past President, a wordo acerca pa un entrevista y cobertura den e GFWC Clubwoman Magazine aki pa asina propaganda y promove pais Aruba pa e GFWC Junior Trip den 2018. Pa motibonan fuera di alcance e revista aki no a wordo ricibi na Aruba mas prome.


text:
Nos tur tin un famia, conoci of bisinja cu ta birando grandi y no tin niun hende pa cuida nan. Na anja 1988 mi a bay un conferencia di un luna na Suecia y di e tempo aki nan a usa e siguiente modelo. Ta traha a base di e barionan. Ta duna training na personanan interesa pa cuida e grandinan, mescos cu bo lo trata bo famia cu bo ta stima.
Nan mester ta dedica y cu amor pa e trabou cu nan ta hasi. E ciudadonan di e grandinan ta prepara pa atende cu e situacionnan hopi sensitivo cu ta bin cu e proceso di bira grandi. Bira grandi por ta un periodo di gracia, yena cu alegria. Bira grandi por bin tin ora cu hopi soledad, dolor, berguensa y duda. Incontinencia, perdida di memoria, demencia, cuido den e ultimo fase di bida (cuido paliativo), cuido di herida y uso di medicamento.
Ta posibel cu e partidonan politico por paga atencion na un structura asina? Nos famianan a cambia. Por ta e yiu of familiarnan ta biba leu di otro of den otro pais. Por ta cu e famianan mes ta den problema financiero y no tin pa yuda. Pero tin hopi structura cu por pensa unda cada gremio y personanan involvi ta duna un contribucion pa hasi e cuido aki asesibel y pagabel.
Finalmente ta e grandinan aki a cuida nan yiunan y a traha pa nos por tin un bida y un pais awe.
Ingrid Werleman


text:
Un di e personanan cu sigur a contribui grandemente na realisacion di e pista di Palo Marga tabata Sr. Betico Croes (q.e.p.d.) y mirando e cantidad di peticionan cu tabata jegando na The Boss Racing Foundation pa reanuda operacion di Operation Street Legal pa 2014 a keda dicidi cu Diasabra awor 25 di January lo habri e pista di Palo …Read More »
Streetlegal
Faya Bo Haya 6
Shell Helix- Urataka Center, Ibis Bearings y Destroyer Racing ta Presenta: FAYA BO HAYA #6… Tur cos ta Confirma pa e Actividad cu pa 6 Aña Consecutivo ta kibra Record den Participante y Publico riba Pista di Palomarga!!! E fecha di e Aña aki ta diasabra 5 di April 2014, caminda cu un biaha mas nos lo bai tin Action …Read More »
2013 an awesome year for RaceJunkies.com
2013 was an awesome year for RaceJunkies.com. We had a blast and brought you coverage from the tiniest event to the biggest races of the year. If there was drag racing, RaceJunkies.com was there. For 2014 we will continue to be there side by side with the racers. Bringing you quality coverage. Here follows a list of all the events …Read More »
Street Legal Finals 2013
Streetlegal Finals, November 23rd 2013Read More »
Jobert Fundraising Streetlegal
Let’s go to a streetlegal event for a good cause. Let’s help our friend Jobert Reyes on his quest to participate in the IHRA World Finals.Read More »
Faya Bo Haya 5: Exito un biaha mas!
Despues di tanto luna di preparashon Diasabra ultimo nos por a disfruta di un magno evento di Faya Bo Haya 5 riba pista di Palo Marga cu tawata un exito un biaha mas. Un evento cu a kibra record di tanto participante y publico cu a goza di 4or di atardi cu evento a cuminsa te na momento di a core …Read More »


text:
Departamento di Asuntonan Economico/IDEA y e compania Ecorys a organisa un workshop tocante “Project Management for entrepreneurs” den cuadro di e proyecto COSME (Caribbean Overseas Small and Medium Enterprises), cu a tuma luga na Departamento di Asuntonan Economico, riba 22 y 23 di februari 2017.
E proyecto di COSME ta un programa financia dor di e fondonan regional di Union Europeo cu ta destina specialmente pa e OCTnan (Overseas Countries and Territories) desde april 2014.
E programa tin tres obhetivo specifico:
- Pa reenforsa e capacidad di e Gobierno di e OCTnan den Caribe pa duna servicio na e sector di comercio.
- Pa mehora e capacidad di “Business Service Organizations (BSOs)” pa drenta den e maneho publico/priva y dialogo administrativo reforma cu Gobierno y duna guia na SMEs. (Small and medium enterprises – negoshinan chikito y mediano) pa loke ta trata e diferente forma legal pa maneha un negoshi, manera p. e. un negoshi propio (eenmanszaak) of un Sociedad Anonimo (N.V.).
- Pa promove un colaboracion mas fuerte cu comercio y relacion di inversion entre Union Europeo, CARIFORUM y e “Caribbean OCTs”.
Sr. Prakaash Rostam, ta e Key Expert SME & Private Sector Development Specialist den e programa di COSME y ta responsabel pa e desaroyo di e SMEnan y tambe pa nan logra haya aceso na financiamento.
Pa e workshop menciona, sr. Rostam a invita sra. Nicoline Mol como moderador. Desde augustus 2012, sra. Mol ta e Managing Director di Bospar Consulting N.V. E compania aki ta duna conseho na negoshinan cu kier mehora nan mes mediante di: “Risk based organizational quick scans, supply chain management, process management, anti-money laundering (AML/CFT) y HSSE compliance services and research”.
Algun SMEs y departamento di Gobierno cu sra. Mol a participa den nan proyecto desde 2012 te cu presente ta lo siguiente: Compra Aruba N.V., Directory of Social Affairs, Rotech Electro Techniques, Amsterdam Manor Beach Resort Aruba y High value dealers on Aruba.
Desde 2003 te cu juli 2012, sra. Mol a traha cu diferente proyecto di diferente instancia manera: Arubus, WEB Aruba N.V., Aruba Tourism Authority (ATA) y Centrale Bank van Aruba (CBA).
Pa promove un colaboracion mas fuerte cu comercio y di inversion den e OCTnan den Caribe, e meta di e encuentro aki y henter e proyecto di COSME ta pa envolvi e representantenan publico/priva adecuado y relevante pa sigura un exito total.
E participantenan cu a atende e workshop aki tabata: IDEA, DEZHI, KvK, Roadmap Solutions, NLT Aruba, Lino’s Garden, Cibaruba, Transition 2 Health, Baranca Media, Gerella by Design Sunglasses, ITP Caribbean N.V., Loui Henri Media Services VBA, Eco Power Cleaning, Grotebergweg Snack, Real Smooth Entertainment VBA, Bless N.V., Aruba Trip y futuro comerciantenan: sra. Ava Thodé, sra. Ingrid Kuiperdal y sr. Nolberto M. Torrealba Gonzalez.
IDEA ta gradici tur coleganan di DEZHI cu a yuda pa haci e workshop aki posibel, specialmente nos coleganan sr. Xavier Boekhoudt y srta. Clarina Geerman. Na final di e workshop tur participante a ricibi un certificado di participacion y tambe nan a keda hopi satisfecho cu e informacion cu nan ricibi durante e workshop.


text:
ORANJESTAD – Servicio veterinario ta pone tur bestia cu keda laga atras na e asina yama ‘afmaakhok’ of ‘kill cage’, drumi den un forma responsabel, humano y segun standard internacional. Asina hefe di e departamento Riem vd Berg a sigura durante un conferencia di prensa dialuna atardi. E conferencia tabata uno di urgencia, den un intento pa evita cu diamars awor un grupo di persona tene un accion di protesta na e sitio. Vd Berg a purba sigura na varios momento cu ta e unico forma cu tin aworaki pa resolve e problema di sobre poblacion di bestia. E otro forma segun vd Berg, ta concientizacion pa ta un doño responsabel di bestia.
ORANJESTAD – E forma con departamento veterinario ta pone cacho y pushi drumi, ta cuestionable. Como tal un di e fundacionan cu ta rescata bestia riba caya, Crijojo Trappers ta protesta diamars atardi 5’or na e ‘popularmente’ yama Kill Cage of ‘Afmaakhok’ di veterinaire dienst na Wayaca. E meta segun e lider di proyecto Mervine Kock, ta pa concientiza nos hendenan kico ta tuma lugar eynan y pa trece cambio na e proceso cu ta pone e bestianan drumi. Asina Kock a bisa den e programa NoticiaCla LIVE riba Facebook.
ORANJESTAD – Dia 20 di januari KvK lo organisa un biaha mas e evento Business Plan – Step Forward! Orario di e evento ta di 9or di mainta te cu 2or di atardi na KvK. E meta di Business Plaza - Step Forward! ta pa brinda informacion y guia na e empresario cu ta desea di expande su liña di producto of servicionan y cu talbes kier restructura su negoshi of tin intencion pa expande cu mercado internacional. Topiconan interesante cu lo wordo presenta e dia aki ta entre otro expansion di un empresa, con pa maneha bo administracion, seguro pa bo empresa y proyecto di un incubador comercial. Lo bay ta presente conseheronan di KvK y tambe diferente representante di departamento economico pa duna consulta y brinda informacion encuanto lanta un negoshi. Un danki ta bay na e patrocinado principal di e evento cu ta Compliance & Forensic Services Caribbean.
ORANJESTAD – Nos ta cuminsando un aña nobo y Camara di Comercio y Industria di Aruba (KvK) ta continua cu su empeño y contribui na engrandece comercio y e sector economico di Aruba. 2018 lo bin cu hopi reto y oportunidadnan nobo y KvK ta prepara pa saca lo maximo pa bienestar di comercio. KvK tampoco a para keto y ta den pleno implementacion di un sistema di registro nobo cu lo bay facilita e trabou y di e forma aki por bay brinda miho servicio na su clientenan. Esaki ta forma parti di e metanan di KvK pa 2018.
ORANJESTAD – E introduccion di dos docter di cas extra na Spoed Eisend Hulp mester yuda reduci e tempo di espera ora cu un pashent ta na e departamento ey di hospital. Asina minister di Salud Dangui Oduber a bisa dialuna mainta den un conferencia di prensa. Segun Oduber, tin dos localidad habri na hospital unda cu AZV lo cubri dos huisarts cu ta specialmente atende y asisti tur caso di emergencia. E pashent cu yega, lo wordo trata. Esun cu resulta di no ta emergencia, e 2 docternan di cas lo trata. Asina e mandatario lo kier baha presion riba SHE, y reduci tempo cu pashent ta warda pa ayudo medico. Awor ta buscando si tin docter di cas disponibel cu por cuminsa di biaha, y si ta pa e minister, esaki por cuminsa dentro di un luna caba. “Pero por lo menos ya tin palabracion entre hospital i AZV pa cubri e gastonan” Oduber a bisa.
ORANJESTAD – Ta e intencion pa durante e prome aña di gobernacion Wever Croes, introduci e asina yama ‘integriteitskamer’ osea e ‘camber di integridad’. E camber aki tin cu scrutina tur proyecto y asunto di gobierno pa sigura cu esaki ta cumpli cu tur norma di integridad. Asina prome minister Evelyn Wever Croes a bisa dialuna durante conferencia di prensa. E structura di e camber aki sinembargo ta hopi curu ainda. E unico cos cu ta sigur, ta cu e ta bin e aña aki ainda, y cu e ta consisti di un grupo di persona ‘no politico’, sino e ta ‘beat the whole purpose’.


text:
Published on: Monday, Dec 04, 2017
Latest News
Read more »
Ling and Sons IGA ta contento cu e temporada tan gusta a jega atrobe na unda nos lo ta bendiendo nos famoso oliebollen traha fresco jen di amor y dedicacion pa asina celebra e dianan di fiesta aki.Manera ta tradicion caba bendemento di oliebollen ta cuminsa Dialuna 11 di December na bo supermercado preferi, Ling and Sons IGA!
Published on: Friday, Dec 01, 2017
Latest News
Read more »
Ling & Sons ta invita henter comunidad di Aruba pa bin celebra e prome weekend di December na unda cu e supermercado ta estrena tur su specials di pasco.


text:
SCHIPHOL – A surgi imágen nobo di e aresto fatal di Mitch Henriquez, ku fiskal den su mes palabranan a bisa ku e ‘no tabata sa di nan’. Ta trata di imágennan original. Kontrali na e imágennan ku OM a haña di reshèrshi di Reino e imágennan original aki segun abogado Richard Korver si ta kla i por tende bon kiko ta papia.
Despues di lunanan di posponementu djaluna meinta a kontinuá e kaso penal kontra e dos polisnan ku tabata envolví den e morto di Mitch Henriquez (42) di Aruba. Esaki a sosodé den un korte di seguridat máksimo na Schiphol.
E imágennan original ku a surgi djaluna den korte e famianan di Mitch Henriquez a haña di un ofisina di detèktif privá. Segun nan abogado Korver riba e imágennan aki ‘por mira bon kon Henriquez su kara ta bira püs durante di e detenshon’ i ku ‘e polisnan ta wak otro spantá.
Problema serka reshèrshi di Reino
Kon por ta ku reshèrshi di Reino no tin e imágennan aki ta e pregunta. Segun Korver esaki ta trese un problema na kla’. “Reshèrshi di Reino a traha un kompilashon malu di imágen ku opviamente no ta sirbi.” E abogado ta bisa ku e por entregá e imágennan djaluna ainda komo dokumento di e proseso. E ke pa OM investigá e zonidu i imágennan original mas aleu.
Korte a duna Kòrver pèrmit pa entregá e imágennan komo parti di e proseso, pero a disidí di no wanta e kaso pa esaki.
Sentensia den un siman
E arubano Mitch Henriquez (42) a muri na 2015 despues ku na e Parkpopfestival na Den Haag sinku polis a deten’é ku hopi violensia. Anteriormente Henriquez a grita ku e tin un arma.
OM a disidí di persiguí dos di e sinku polisnan. Nan ta parse dilanti wes pa maltrato grave ku morto komo konsekuensha. Pero por sentensia e polisnan mas pisa tambe pa homisidio. E espektativa ta ku wes lo sentensiá dia 30 di novèmber.


text:
Aruba ta ehempel den Caribe pa concepto di PPP
“Mi ta masha contento y orguyoso cu apertura di e brug aki. Specialmente pasobra e ta parti di un proyecto grandi, cu for di 40 aña pasa ta den plan pero cu e Gobierno aki tabatin e curashi politico pa ehecuta”, asina Minister di Turismo, Transporte, Energia y Medio Ambiente, Ing. Mike de Meza, a duna di conoce na ocasion di apertura di e brug na Pos Chikito.
E uza e modelo exitoso di paisnan desaroya, e concepto di Private Public Partnership (PPP). Aspectonan manera financiamento, diseño cu ta cumpli cu standard di calidad y mantencion di e obra, a bira temanan cu awendia nos funcionarionan por maneha facilmente.
A traha cu entidadnan prestigioso manera Rijkswaterstaat, PriceWaterhouseCoopers, Deutsche Bank y sin lubida nos propio AIB-Bank. Tur documento a cana nan caminda legal, a haci destaho publico y construccion a cuminsa na februari 2016.
E brug nobo ta e icono di un era nobo di desaroyo, modernisacion y sostenibilidad. Su 92 meter di largura y structura halto ta visibel for di hopi leu, dunando un distincion cu Aruba ta un isla desaroya cu ta brinda su ciudadanonan un infrastructura moderno pa cumpli cu e demanda di capacidad. E no ta djis un structura di hero, beton y asfalt. E ta un plan integral cu ta cubri e necesidadnan di henter un comunidad.
E proyecto ta percura pa: 1. Tin un fluho mas eficiente y agradabel di trafico; 2. Brinda mas siguridad na e automobilistanan; 3. Crea espacio publico pa peaton y ciclistanan tambe por disfruta, un infrastructura pa hende y no djis autonan; 4. Creacion di cuponan di trabou y oportunidadnan economico pa San Nicolas y henter e trayecto; y finalmente 5. Mehoracion di nos isla como producto turistico.
“Pabien Aruba cu bo brug nobo”, asina e mandatario a finalisa bisando. Como Minister cu ta biba na San Nicolas, e ta reconoce e importancia pa por mehora e fluho di trafico, specialmente durante e oranan “peak” cu tur hende ta bay trabou of ta regresa cas. Cu e proyecto di Green Corridor, sin duda lo mehora calidad di bida di tur nos hendenan.


text:
Diabierna atardi Gobierno di Aruba a yama un conferencia di prensa cu presencia di Ministernan Eman, Bermudez y Arends. E tema principal di e conferencia tabata e conclusionnan final di IMF despues di nan bishita di trabou na Aruba.
Mike Eman den su introduccion a informa: “Laga nos cuminsa bisa cu nos ta sumamente contento cu e raport aki. Nos a yega di mira ‘statementnan’ diferente di IMF pa loke ta trata e retonan cu Aruba tabata confronta den añanan despues di e crisis, caminda nos tabatin un recesion economico grandi, nos tabata tin deficitnan grandi, nos tabatin preocupacionnan grandi. Y awe IMF den su ‘statement’ ta duna di conoce su punto di bista riba desaroyonan financiero, macro economico di Pais Aruba y tambe riba temanan di durabilidad. Cada un ta positivo pa Aruba!”
Prome Minister Mike Eman a mustra riba tres punto di importancia for di IMF su conclusionnan. E prome ta cu IMF ta remarca cu Aruba a sali for di un periodo di recesion economico di 2015 y 2016.
E instituto internacional ta premira un crecemento economico pa Aruba na 2017 y e añanan nos dilanti.
E di dos remarca importante di IMF tin di haci cu e reduccion substancial di deficit di Pais Aruba.
“Nan ta bisa cu, compara cu aña 2014, ta mira cu Gobierno a reduci e deficit substancialmente y awe hasta ta papia di un surplus di e siguiente dos añanan. Y esey ta algo cu, naturalmente, nos ta sumamente orguyoso di dje.”
E di tres punto cu IMF ta constata ta relaciona cu e efectonan negativo di fondonan di AOV, APFA y e seguro medico di AZV riba finanza di Pais Aruba.
Sr. Eman a splica cu ta, “algo cu durante e ultimo tempo nos a hinca hopi energia den dje. A cuminsa den e prome periodo di gobernacion cu ne y nos a sigui’e den e di dos periodo di gobernacion,” refieriendo n’e reformanan di AOV y APFA y tambe di AZV.
El a sigui splica cu cada un di e fondonan aki tabatin un drenahe substancial riba e finanza publico di Pais Aruba.
“Y dor di e reformanan cu nos a haci, nos a elimina e efectonan negativo cu e diferente fondonan di pensioen aki tabatin of por tabatin pa e finanza publico di Pais Aruba y tambe locual nos a haci cu AZV a reduci grandemente tambe e contribucion cu Gobierno mester duna como Landsbijdrage na AZV.”


text:
WILLEMSTAD- Ta un lastima pa e islanan den Caribe. Sea nan ta pertenece na Hulanda of no: den caso di un invasion di Venezuela, Hulanda lo mester bringa su so”.
Esaki segun Marineschepen.nl den ‘Archivo Venezuela’. Marineschepen.nl cu segun nan ta propaganda ta un portal independiente y ‘no un portal di Marina Hulandes/ ministerio di Defensa of empresanan di defensa’. Asina e portal ta informa.
“Aruba, Corsou, Bonaire, Sint Maarten, Sint Eustatius y Saba no ta cay bou di e tratado di NATO, unda ta para cu den caso di un atake tur e paisnan cu ta cay bou di NATO lo cay aden.
Den articulo 5 (di e North Atlantic Trade Organisation di 1949, red.) ta papia solamente di atakenan den Europay America del Norte. Tin un paar di excepcion ta wordo haci: departamentonan Frances na Algeria, Turkia y islanan noord di e asina yama ‘Kreeftskeerkring’.
Naturalmente Hulanda por pidi yudansa na Merca, Gran Bretaña y Francia, segun e autor di e articulo Jaime Karremann di Marineschepen.nl. Merca tin e base militar Forward Operating Locations (FOL) na Corsou y Aruba, principalmente pa combatimento di droga den region Caribense, pero esey ta islanan Ariba y nan ta situa hopi mas panoord. “Pregunta ta keda si nan ta desea di esaki, No cu nan mester bisa “si”. Ademas, nan por limita nan yudansa tambe na inteligencia, arma y decisionnan pa no manda ni barco ni avion”.
Segun Karreman, ‘Hulanda ta haci bofon di e marina Venezolano’. Asina e ex- minister di Defensa Henk Kamp (VVD) a bisa na Maart 2006 cu Hulanda lo por derota Venezuela den un atake asina, facilmente. Kamp a reacciona ariba e siguridad di e islanan, pa cual Kamp no a wak niun problema. Marina Real Hulandes lo ta hopi mas prepara pa derota un “barco di marina Venezolano’.
Hulanda ta para su so
WILLEMSTAD- Ta un lastima pa e islanan den Caribe. Sea nan ta pertenece na Hulanda of no: den caso di un invasion di Venezuela, Hulanda lo mester bringa su so”.


text:
Koningin Wilhelminafonds Aruba ta organisando e prome charla pa e aña aki cual lo trata e topico di cancer di matris y cancer di prostaat. E charla lo tuma luga dia 25 di maart den Ballroom di Alhambra. Oradornan lo ta dr. La Tour y dr. Leong.
KWF Aruba ta extende e invitacion aki na un publico general. E charla ta cuminsa pa 9’or di mainta y lo termina pa 12’or di merdia. E charla lo bay ta na Papiamento y e entrada ta completamente gratis.
Durante transcurso di añanan por tuma nota cu e cantidad di pashentnan cu cancer ta keda aumenta y esaki ta notabel dor di e peticionnan cu ta keda drenta na KWF Aruba pa informacion y pa cuido na cas. Hopi biaha hendenan tin miedo di tratamento y no ta durf sigui mas cu tratamento unabes nan wordo diagnostica cu cancer y ora nan dicidi busca ayudo toch, ya e cancer ta den un estado avansa. Consecuencianan ta fastioso y p’esey awor aki atrobe ta pone enfasis rib’e parti di cuido y prevencion.
Tur cu ta interesa por yama na 5820412 pa inscribi, asina por haya un idea di cuanto persona lo por conta riba dj’e e mainta ey. No lubida, diasabra 25 di maart ta spera cada persona, paso preveni ta miho cu lamenta.


text:
Tormenta tropikal
Un tormenta tropikal ta surgi fo'í un area di preshon bou (na ingles: A low pressure area òf tropical depression) i na hulandes ta tropische depressie. Laga bisa un depreshon tropikal ta surgi den un region nòrt òf sùit di ekuator òf ekuador, pero no riba òf pega ku ekuator, komo ei e coriolis efèkto ta suak. Teoria di un franses Gustave Gaspard Coriolis, aki ta papia un sirkulashon di nubia den forma di un spiral ront di su núkleo.
E sistema den kombinashon ku rotashon di mundu e ta forma un sirkulashon konsentrisá (di tur banda ta drai ront dje mes un punto ) di e depreshon tropikal, nòrt di ekuator ta drai bai lenks i parti sùit e ta drai bai reks. Nan a opservé ku satélit.
Kontenido
Zona di konvergensia[editá | editá fuente]
Den e zona aki ku yama Zona di Konvergensia Inter Tropikal òf (Inter Tropical Convergence Zone ITCZ) ta un zona instabil ku un area di mas òf mes fo'i 500 te 1000 km nort òf sùit di ekuator, den e region aki ta surgi hopi depreshon tropikal pa dia. Un depreshon Tropikal tin otro karakteristiko fo'i un depreshon den otro klimanan nòrt of sùit 23.5 grado di latitut, esaki ta surgi di airu friu i kayente ku ta bini subtropikal. E depreshon tropikal mester por konveksá ( ta sirkulashon di airu kayente ku ta bai laira i airu friá ku ta bai abou )pa e kontinuá.
Vaporashon i kondensashon[editá | editá fuente]
E fenómeno aki ta stimulá di su mes, dor di vaporashon i kondensashon di awa di laman na temperatura di 26 pa 27 grado selcius. E awa ku ta vaporá ta subi bai laira i kondensá bira nubianan, esaki ta drúpel di awa mashá chikitu ku ta kresé bira pisá i kai. Esei ta yobida òf awaseru( por kompará esaki ku ora benta awa frui riba un kos kayente ku dàmp ta sali ).
Dor dje yobida aki ta surgi mas energia ku ta oumente bientu ku ta bai riba na un haltura ku preshon di airu ta sigui baha i hala airu humedat foí den besindario, esaki tambe ta kondensá i yobida ku tempestat mas fuerte ta surgi.E sirkulashon di e sistema ta kuminsa bira mas fuerte i lanta bientu mas duru i e ta bira tormenta (tropische storm)
Airu kayente fo'i sahara[editá | editá fuente]
Si den e sistema aki bientu sigui oumentá yaga na un velosidat di 60 km p/o i preshon òf forsa di bientu 8 (windkracht 8) e depreshon tropikal aki ta bira un tormenta tropikal hopi fuerte (kompará ku un sùitwest òf sùiduwest) ku ta bin fo'i direkshon di sùitwèst ora ku nort di ekuator bientu ta ketu, posiblemente ku den laira bientu di sùitost pasat pasa riba ekuator bin nòrt ta bira sùitwèst pasat. Ora ke yega den zona ITCZ unda hopi depreshon tropikal ta surgi por bira un Tormenta di Sùitwèst ku por hasi hopi daño riba su direkshon kontrali promé ku e por kaba na nada. Si un tormenta tropikal surgi den Osean Atlantiko na haltura di karibe nèt riba kontenente Sùit Amerika i west di kosta Afrika, anto ku e kue direkshon di west yega na un velosidat 118 km pa ora, e ta un orkan. Riba laman e hala su energia fo'i vaporashon di awa di laman. Komo ku e temperatura di awa di laman ta 26 - 27 grado selsius,dor airu kayente ku ta bin fo'i Sahara den Afrika. Meteorologikonan ta anunsiá e direkshon di orkan. Den e region aki ta surgi hopi tempestat i yobida fuèrtè ku ta trese pelegir pa aviashon i nabegashon kuné.
E ta kaba na nada[editá | editá fuente]
Si no tin bientu den atmosfer pa trèk e tormenta tropikal den un direkshon, e ta keda mové pokopoko di 5 á 10 km pa ora. Asina ku bientu oumentá na haltura ei di 15 á 17 km e por trèk skùins i su velosidat ta aminorá i ta kaba na nada. Asina ku un orkan subi tera e no tin vaporashon di awa mas, e ta perde su fuente di energia i e frikshon riba tera ta hopi mas grandi ku riba laman. Si e bolbe subi laman kaminda ku temperatura di awa ta 26 pa 27 gradu e ta oumentá, tumando direkshon di nort kaminda e temperatura di awa ta bou di 20 grado selsius pokopoko e bira un tormenta chikitu te ora ku e kaba na nada.
Destruktivo[editá | editá fuente]
E fenomeno aki ta destruktivo i ta un peliger pa sivilisashon humano tur kos ku ta riba su kaminda e ta destruí. Paisnan den zona nòrt òf sùit di ekuador ku kasi tur aña tin ku restorá katástrofe di orkannan ku ta desastoso pa nan ekonomia.


text:
KOMUNIKADO DI KUERPO POLISIAL KÒRSOU
306 / 2017
8 ougùstùs 2017
Konfiskashon di un arma di kandela i un outo.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 7 di ougùstùs 2017 alrededor di 02.20 or di mardugá, Polis durante nan patruya den
área di Marchena na altura di un establesimentu a mira dos (2) hòmber tabata lucha ku un
dama. Na momento ku e hòmbernan aki a mira e outo polisial nan a drenta den un outo i
kore bai for di e sitio. Mesora e agentenan a start ku un persiguishon tras di e
sospechosonan. Yegando na altura di un negoshi e shofùr di e outo ku e sospechosonan
aden a pèrdè kontrol i kai den un roi. E tres sospechosonan ku tabata den e outo a sali i
kore bai. Siguiendo ku un investigashon den e outo e agentenan a haña i konfiská e.o.; dos
tas prosedente di ladronisia, un revòlver i un telefòn. E outo tambe a keda konfiska.
Kontinuando ku e investigashon a resultá ku den oranan mas promé alrededor di 01.30 or
di mardugá probablemente e mesun sospechosonan aki a atraká un hòmber riba Pater
Euwensweg. E víktima tabata kanando direkshon di Otrobanda e sospechosonan tabata
koriendo direkshon pabou, dos di nan a baha for di e outo, menasá e hòmber víktima ku un
arma di kandela, bent’e abou ranka su tas, kaba hinka man den su saku di karson saka su
pòtmòni ku kontenido for di su saku. Un di e tasnan ku polis a haña den e outo ariba
menshoná ta pertenesé na e hòmber víktima aki i e otro na e dama tambe menshoná ariba.
Polis ta sigui ku búskeda di e sospechosonan i ta mustra ku nos ta trahando hopi serio riba e
krímennan ku ta asotando nos komunidat. Tambe Polis ta keda konta riba yudansa di
komunidat pa nos por sigui atendé e kasonan aki di un manera diligente.


text:
Kico Bijbel Ta Bisa di Homosexualidad?
E contesta cu Bijbel ta duna
Dios a crea hende pa tene relacion sexual solamente den matrimonio cu ta consisti di un homber y un muher. (Genesis 1:27, 28; Levitico 18:22; Proverbionan 5:18, 19) Bijbel ta condena actonan sexual cu no ta entre esposo y esposa, sea cu ta actonan homosexual of heterosexual. (1 Corintionan 6:18) Esaki ta inclui relacion sexual, cariciamento di organonan sexual di un otro persona y tambe sex oral of anal.
Aunke Bijbel no ta aproba actonan homosexual, e no ta manda nos odia hende cu ta homosexual. Mas bien, e ta instrui cristiannan pa respeta of “honra tur sorto di hende.”—1 Pedro 2:17.
Un hende por nace homosexual?
Bijbel no ta bisa directamente pakico hende ta haya e sintimentonan aki, pero si e ta reconoce cu nos tur tin e tendencia di faya cu e mandamentonan di Dios. (Romanonan 7:21-25) En bes di enfoca riba kico por lanta sintimento homosexual den un hende, Bijbel unicamente ta prohibi actonan homosexual.
Con un persona por agrada Dios a pesar cu e ta sintie atrai na hende di su mes sexo?
Bijbel ta bisa: “Mata e inclinacionnan di boso curpa pa loke ta ... pasion [y] mal deseo.” (Colosensenan 3:5) Pa bo por mata e mal deseonan cu ta hiba na actonan incorecto, bo mester controla bo pensamento. Si bo ta pensa semper riba cosnan cu ta sano, ta bira mas facil pa core cu mal deseo. (Filipensenan 4:8; Santiago 1:14, 15) Aunke bo por haya bo ta hiba un lucha grandi na principio, cu tempo lo bira mas facil pa bo domina mal deseo. Dios a priminti cu lo e yuda bo “renoba e forsa cu ta motiva [bo] mente.”—Efesionan 4:22-24.
No ta hende cu tin deseo homosexual so tin cu domina nan impulsonan sexual. Miyones di hende heterosexual tambe tin cu domina nan deseonan sexual pa cumpli cu e normanan di Bijbel. Por ehempel, tin hende cu pa motibo di circunstancia ta soltero; di otro banda, tin hende ta casa cu un persona cu no por tene relacion sexual. Nan tur ta haci esfuerso pa domina nan deseonan sexual pa evita di cay den tentacion. A pesar di esey, nan por biba masha feliz; y personanan cu ta sinti nan atrai na hende di nan mes sexo tambe por ta feliz si di berdad nan kier agrada Dios.—Deuteronomio 30:19.


text:
Diasabra ultimo a tuma lugar na Compleho Deportivo Frans Figaroa e prome Campeonato Nacional di Taekwondo di aña 2017.
Aruba Taekwondo Bond “ARTBO” a organisa e campeonato di Dia di Betico aki y 6 scol di Taekwondo a participa y a haci e campeonato aki uno espectacular pa tur e atletanan cu a subi e veld di combate.
Master Eric Barry y Shaul Illidge a scoge nan 7 mihor atletanan pa bringa p’e copa di Best Team y e atleta hobennan aki a logra di saca cara di nan scol y di nan dos instructornan, como tambe di e districto di San Nicolas.
Un team di nobato cu a subi veld y Master Eric Barry ta hopi contento cu su team y tambe cu Shaul Illidge, kende ta bin for di Oranjestad pa train te na San Nicolas y awe por mira un San Nicolas bek riba e pista saliendo Best Team despues di basta tempo.
Jewel Illidge, kende ta un di e faboritonan a scama den su combate, mustrando tecnicanan di nivel. Sin duda Jewel Illidge semper ta hala atencion di tur e refereenan, kendenan no sa duda pa scoge Jewel Illidge como nan Best Female Fighter infantil.
ARTBO ta felicita tur e scolnan di Taekwondo cu a participa n’e Campeonato Nacional di Dia di Betico y specialmente na Master Eric Barry y Shaul Illidge cu nan logro.


text:
BOGOTA.—Gobièrnu kolombiano ta preokupá pa e kondukta di e opservadornan di Nashonnan Uní ku a balia ku eks kombatientenan di FARC, durante selebrashon di Aña Nobo riba un video ampliamente publiká ku a lanta indignashon entre sektornan di oposishon, segun e embahador di Colombia den Nashonnan Uní, maria Emma Mejia.
“E tipo di komportashon aki no ta mustra e profeshonalismo i neutralidat ku na tur momentu mester karakterisá e ekipo ku ta miembro di e Mekanismo Tripartit di Monitor i Verifikashon di e Tregua i Hostilidatnan Bilateral i Definitivo i Entrega di Arma, den kumplimentu di e mandato di e Mishon Polítiko enkomendá pa e Konseho di Seguridat”, e diplomátiko a manifestá den un karta dirigí na e sekretario general athunto pa asuntunan polítiko di Nashonnan Uní, Jeffrey Feltman.
Den e karta, Colombia ta pidi pa adoptá e medidanan nesesario pa e tipo di situashonnan aki no ripití i ku por pone konfiansa i prestigio di Nashonnan Uní na peliger.
Den un kontesta rápido, Feltman a manifestá ku nan ta haña e tema serio, ku e komportashon ei ta ‘inapropiá’ i no ta reflehá balornan di profeshonalismo i imparsialidat di Nashonnan Uní, ku ta esensial pa implementashon efektivo di e tareanan di e Mishon i e apoyo na e istóriko proseso di pas kolombiano.
E Mishon a hasi un investigashon al respekto i skors e tres miembro di su ekipo ku a bai fiesta, balia i gosa ku e muhénan gueriero di FARC den nan fiesta di Aña Nobo.


text:
Den un karta fecha 10 di ougustus i firma pa e 5 miembronan di Konseho Insular, P.J. Kroon, E.J. Bernabela, J.M. Raphaela, M.S.M. Janga i R.C. Beukenboom dirigí na gezaghebber Rijna den su posishon komo presidente di Konseho Insular, tin komo topiko; reunion públiko di Konseho Insular.
E karta ta relata bisando ku “resientemente Kolegio Ehekutivo a tuma un desishon pa suspendé Sekretario di Entidat Públiko mr. N.M Gonzalez, e argumentu pa hasi esaki aparentemente lo ta basá riba un rapòrt ku e kompania KPMG lo a traha riba funshonamentu di e aparato gubernamental. E rapòrt aki ta resultado di un petishon di Konseho Insular pa un investigashon imparsial di e aparato gubernamental .
E desishonnan di suspenshon ta den violashon fragante di artíkulo 168 di WolBes i nos Reglamentu di òrdu. Kolega Marugia Janga dia 3 di ougùstùs último a pidi algun dokumentu (2017007810) ku Konseho Insular ke haña promé ku nos próksimo reunion públiko.
Segun vários deklarashon di diputadonan den medionan di komunikashon Kolegio Ehekutivo resientemente a tuma un kantidat di desishon ku ta den violashon di lei i reglanan vigente. Esaki apesar ku dia 31 di yüli firmantenan a hasi un petishon na gezaghèber pa vigilá tomo di desishonnan riba maneho nobo i esnan ku tin konsekuensia profundo pa nos Isla.
Konforme artíkulo 13 di nos Reglamentu di òrdu, nos ke pidi sr. Presidente pa konvoká un reunion públiko di Konseho Insular pa tuma desishon. Nos ke sugerí sr. Presidente pa konvoká e reunion aki pa Djamars 15 ougùstùs benidero.
E punto di agènda ta:
Maneho di Kolegio Ehekutivo en general i stabilidat polítiko en partikular.
Nos ke urgí sr. Presidente pa manda e dokumentunan solisitá pa miembro Janga den su karta di 3 di ougùstùs último promé ku konvokashon di e reunion ku nos ta pidi den e karta aki. Tambe nos ke pidi presensia di e tres diputadonan i tambe sekretario mr. N.M. Gonzalez.”
Finalisando e 5 miembronan di Konseho Insular ke gradisí sr. Presidente di antemano.


text:
Raymond Maxwell, Vocero di Stichting Bloedbank Aruba a expresa su satisfaccion cu resultado di e campaña “Be a Livesaver” cu entretanto a yega su parti final.
“Nos ta hopi contento paso “Be a Livesaver” tabata un tremendo campaña. Nos a enfoca pa logra yega 300 donante na 2016 y nos a yega un total di 400 donante. Asina ta nos ta masha contento mes cu e donantenan cu a aplica durante 2016 y alabes tur donante cu pa añanan largo ta haci e bunita trabou di “Lifesaver”, Maxwell a bisa.
Mas leu Stichting Bloedbank Aruba a sigui bisa cu “wel na 2017 nos ta bay pa 400 y mas e ora. Cantidad di donante ta hopi importante pasobra World Health Organization ta pidi pa 5% di bo populacion ta donante di sanger. Esey ta mas o menos 3800 donante y awor nos tin 1743.
Pues pa e motibo aki nos ta sigui stimula un y tur pa bira donante.
Dia 31 di januari un di nos donantenan activo, srta. Nataly Montanes, den compania di e team di Bloedbank a saca e nomber ganado.
E feliz ganado di e bicicleta di Bloedbank a keda den persona di Ingmar Ramharakh cu a bisa cu e ta un donante orguyoso: “Mi a yega aki y mira e bicicleta y mi a puntra con mi por haya e bicicleta aki. Nan a splica mi cu bo ta haya ticket pa busca hende. Mi a bay bek trabao cu un cantidad di ticket y a parti esaki bou di mi coleganan. Mi a pidi nan pa hiba e ticket y duna esaki na Bloedbank y asina mi a logra gana e bicicleta.”
Pa medio di e campaña aki nos di Bloedbank tabatin como meta pa recluta mas “Lifesavers”.
E campaña a cosecha hopi reaccion riba medionan social. Ta di recorda hende con e la cuminsa pa medio di posters colga rond di Aruba cu nomber di un donante activo cu ta un “Lifesaver”. Esaki a crea den tur caso un “buzz” y un hype riba medionan social cu testimonio di diferente “Lifesavers”y pues hopi persona a reacciona y a inscribi pa bira donante.
Bo tambe kier bira donante? Yama 587 0002 of yena e formulario riba www.bloedbankaruba.org. Of check nos pagina riba Facebook.
Masha pabien Ingmar cu bo bicicleta nobo y alabes danki na un y tur cua haci di e campaña aki uno exitoso.


text:
Pa placa un teenager di 17 aña a saca cuchio pa mata mama
Caso di cobardia na Rancho ORANJESTAD(AAN): Tabata Diabierna algo prome cu 10’or di mainta, cu Polis a cuminza haya yamada, mustrando cu tin un homber...
Noticianan tendencioso internacional no tin ningun peliger pa e operacion di e refineria aki
Minister Richard Arends riba e deal cu CITGO: ORANJESTAD(AAN): Ta bon pa aclarea kico e deal ta cu CITGO segun minister Richard Arends. Tin un...
Ya pa 15 di Januari un cantidad limita di persona ta bay haya trabao...
Minister Paul Croes encuanto refineria ORANJESTAD(AAN): E rol di minister Paul Croes ta birando importante tambe den loke ta e inyeccion den e refineria, principalmente...
Acuerdo cu Citgo pa mercado laboral ta 80% trahador local garantiza
Minister Paul Croes: ORANJESTAD(AAN): Minister Paul Croes a splica cu den e acuerdo cu a firma cu e refineria, ta pone hopi claro. Trabao lo...
Awe ta recorda e di dos aña di fayecimento di un gran politico Arubiano,...
ORANJESTAD (AAN): Awe 31 di December nos ta recorda cu 2 aña pasa un di e fundadornan di partido MEP, Efrain de Kort a...
Corda vacuna bo cacho tur aña pa e no haya Distemper
Veterinario Pieter Barendsen: ORANJESTAD(AAN): Dr. Pieter Barendsen ta Veterinario y a splica nos riba e malesa Distemper. Hopi hende ta enfoca riba cacho, cu particularmente...
Proteccion di 16 area natural na Aruba ta falta argumentacion debido juridico
Segun Rainbow Warriors ta haye un stunt barata di AVP... ORANJESTAD (AAN): Segun Milton Ponson di Rainbow Warriors International, e anuncio di Greg Peterson, presidente...
Varios reaccion encuanto moratorio pa Supermarkets
ORANJESTAD (AAN): Tabatin varios reaccion riba e relato cu na Curaçao si ya caba ta drentando aña #4 cu tin un Moratorio imponi pa...
Cuida bo cacho pa e no morde of lembe un sapo
ORANJESTAD(AAN): Tin hopi awasero y saponan a lanta cabes hopi. Veterinario dr. Peter Barendse, tabata tin mas caso di sapo, compara cu temporada seco. ...
Fundacion Hende Muher Den Dificultad por conta awo cu 524.900 Florin
Minister Paul Croes: ORANJESTAD (AAN): Banda di e aumento pa mas trahador social apoya e sector social na Aruba, entrante 1 di januari 2017, Fundacion...


text:
Mankaron - ta un tipo di pan e mes bolo, dor kubo tin ku trahe den forma di bolo.
Ingredients :
4 blanku di webu
1 kopi di suku di blancha bolo
¼ theelep di salu
½ theelep di vanilla
½ kopi di ariña di pan
½ theelep di esensia di almendra
2 kopi di koko raspá
Preparation:
Pa kuminsa ta bati e blanku di webu bon te ora esaki bira steif.
Awor ta basha poko poko e suku den e blanku di webu i sigi batie.
Mientras nos ta sigi bati ta agrega e salu, esensia di almendra i e vanilla.
Awor ta agrega e ariña di pan , despues e koko raspá i ta brua tur kos bon den otro.
Entretantu e fornu mester ta sende 15 minuut prome ku use na 300 grado. Awor ta hunta un plancha bon ku manteka i poko poko ta saka e meskla pone riba e plancha.
Rekomendabel ta pa no pone nan muchu pega ku otro. Na luga di un plancha por usa tambe un forma i e ora ey ta basha e meskla den dje.
Ora ta kla ta pone e plancha of forma den fornu i laga nan keda 30 minuut. Ora e sali for di fornu mas despues bo ta djis korta esun den forma na pida pida, mientras ku esun den e plancha ta formá kaba.


text:
Diaranson anochi na Renaissance Marketplace a tuma luga e show di auto y drift. The Cinemas a haci esaki pa promove e pelicula di “Fast 8” cu ta secuencia di e pelicula “The Fast and The Furious”.
Den pasado The Cinemas a yega di organisa evento di car show caba, pues no ta algo nobo, asina Devin de Veer, coordinador di bende y mercadeo na The Cinemas a remarca.
“Fast 8 ta un pelicula cu hopi hende a keda sorprendi con e plot a cambia full, el a twist”, di acuerdo cu Devin de Veer.
The Cinemas a dicidi di haci e car show un tiki mas grandi y p’esey a indica cu e car show no tabata suficiente. Asina aki a dicidi di pone acerca show di drift rib’e parkeerplaats di Marketplace pa trece e hendenan mas den ambiente di e pelicula.
E aceptacion di e publico p’e car show y drift tabata hopi bon. Devin de Veer a conta cu no a spera cu nan lo a haya asina tanto auto pa e car show.
“Mi ta kere cu hende a pasa y lo a mira hopi auto, nan kiermen “hey, mi tambe mag pone mi auto”. Nos a habri porta pa tur hende. Nos a pensa cu porta nos lo haya 12 auto, pero nos tin mas cu 30 auto. Kiermen super, super bon”, asina Devin de Veer a duna di conoce.
“Si boso no haya chens di mira e trailer, mi ta kere e trailer ta bisa suficiente pa bo haya gana di bin mira e pelicula. Boso tur ta mas cu bon bini. Dialuna, diamars y diaranson ta 2 for 1, miho deal bo no por haya y nos ta spera boso na Paseo Herencia of na Renaissance Marketplace pa mira Fast 8”, asina Devin de Veer a termina bisando.


text:
Ocrelizumab ta e prome droga cu ta funciona den multiple scleroris primario progresico, contra cual na e momentonan aki no a haya ningun tratamento eficas, BBC Mundo a informa.
Expertonan a escribi e droga cu ta altera e sistema imunologico como un hito den e tratamento di e enfermedad aki.
E Agencia di Alimento y Remedi di Merca y autoridadnan sanitario Europeo lo bay evalua su eficacia y siguridad pa autorisa su comercialisacion.
Multiple Scleroris ta wordo causa pa un faya den e sistema imunologico cu ta confundi un parti di e celebro cu un invasor y ta atak’e.
E sistema imunologico ta distrui e capa di proteina, yama mielina, cu ta cubri y proteha e celulanan nervioso y ta yuda manda señalnan electrico desde e celebro pa e resto di curpa.
Esaki ta provoca perdida di forsa, dificultad pa cana, fatiga y vision boroso.
E sintomanan por empeora, cual ta loke ta conoce como MS primaria progresiva, of por aparece y desaparece (remitente-recurente).
Ambos forma ta incurabel, aunke ta existi tratamento pa e di dos.
Ocrelizumab ta mata parti di e sistema imunologoco – e asina yama celnan B – cu ta participa den e atake di mielina.
Den 732 pashent cu MS primaria progresiva, e porcentahe cu a sufri un deterioro a cay di 39% sin trtamento na 33% cu ocrelizumab.
Esnan cu a tuma e drog tambe tabata tin mester menos tempo pa cana un distancia di menos di 10 mter y un diagnostico via imagen a mustra cu nan a perde menos neurona.
Den 1656 pashent cu MS remitente-recurente, e probabilidd di sufri un recaida a reduci di 29% cu otro droga na 16% cu ocrelizumab.
E resultadonan di e estudionan aki tin e potencial di cambia con nos ta trata MS Primario progresivo y e remitente-recurente, Givan Giovannoni, profesor di e Scol di Medicina y Odontologia di London, a señala, kende a participa den e ensayonan.
“Ta un noticia hopi importante. Ta e prome biaha cu un tratamento ta mustra potencial pa reduci e progresion di e discapacidad pa MS Primario progresivo, loke ta trece hopi speransa pa futuro,” Aisling McMahon, director di ensayonan clinico di e Sociedad di Mulitple Sclerosis.
Peter Calabresi, dokter na e Universidad John Hopkins na Baltimore, Merca, a referi na e tratamento nobo aki como un hito, pero a adverti riba e necesidad pa ta atento na e efectonan colateral di e droga.
Fuente: El Universal


text:
Un hende cu ta getrain pa discubri e cualidadnan autentico den un hende, lo sa di biaha ‘ken ta’ y ‘ken no ta.’
‘Sea bo mes’
Sea bo mes, con facil of dificil esaki ta? Ora nos papia di ‘Sea bo mes’ nos ta papia di bo autencidad. Loke di bo ta destaca como cualidad y personalidad. Pa bo haja sa esaki ta importante pa di chikito esunnan cerca di bo, mira bo como un ser cu mester discubri bida ainda. Pues cu bo mester di inspiracion, amor, cuido, pero tambe disciplina y orden y hopi guia. Guia cu ta pone bo mira mundo como un lugar unda bo ta safe y cu ta yuda nos discubri y scoge na un forma conciente, dor di duna tempo, atencion y informacion na nos. Esaki ta educacion conciente y balioso.
Una bes bo bira grandi, hendenan cu topa bo, lo discubri bo autencidad. Y esaki ta un punto cu por yuda bo pa logra bo metanan di bida. Bo no mester ataca otro pa bo luci. Bo grandesa lo luci atrabes di bo birtudnan y bo vishon riba bida. Esakinan ta cualidadnan di un hende madura. Loke hopi biaha ta busca den diferente funcionnan.
Un hende autentico ta para pa su opinion y no tin miedo di expres’e. Importante si ta, e forma con bo ta expresa bo opinion. E no mester ta a base di kibra un otro, pero pa comparti loke bo ta haja cu ta importante y pakico. Un hende cu ta getrain pa discubri e cualidadnan autentico den un hende, lo sa di biaha ‘ken ta’ y ‘ken no ta.’
Sinja bo yiu y otro mucha cu bo conoce con pa ta su mes, dor di ta e miho ehempel pa nan. Exito!
Tur loke bo no regla na tempo lo persigi bo un dia. Y esaki por tuma bo hopi mas tempo pa drecha e asunto bek.
Tin hende ta bisa cu bo tin cu biba bida sin pensa riba majan.Bida ta sinja nos cu esaki no ta berdad. Tur loke bo no regla na tempo lo persigi bo un dia. Y esaki por tuma bo hopi mas tempo pa drecha e asunto bek.
Nos ta biba den un periodo cu tur cos ta bira mas complica cada dia. Di otro banda e forma di educa na cas y scol no semper a cambia. Nos comunidad y sistema di biba riba un isla chiquito no semper ta stimula bo pa pone tambe orden y disiplina den bida for di un edad jong. Y estudio ta mustra cu e prome 6 anjanan di un mucha pa gran parti ta set su norma y balornan y karakter cu ta bira su guia. Loke un mucha no sinja na chikito, e lo no usa na grandi. A menos cu e ta un hende hopi conciente. Dicon? Simpel, paso e no sa. Niun hende a bis’e. Ban inverti mas den lanta muchanan sabi y felis pa asina nan bira ciudadanonan responsabel y comprometi cu nan comunidad y mundo. Ban Tuma Tempo!
Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur.
Un bon amigo a jega di bisa mi cu nos ta biba bida cu bista den futuro y nos ta compronde bida mirando atras. Pa mi, esaki ta sinti manera hopi berdad.
Sesenta anja tabata parse mi hopi bieuw tempo mi tabatin 20-30 anja. Awor cu mi a jeg’e, mi ta sinti mi sigur di mi mes y e escogencianan cu mi a hasi. Escogencianan a base di e libertad cu mi ta sinti. Libertad di wak atras riba mi bida y bisa mi mes ‘den cada situacion mi a hasi lo miho cu mi tabata por, bou di e circumstancianan cu mi tabata aden.’
E dushi di 60 ta cu mi por afford pa no tin pura, mi no tin mester di ansha mas. Mi a pone mi marcanan di pia y e pianan lo sigi cana nan propio caminda. Ki luho, porfin mi por permiti mi mes e luho pa ‘Tuma Tempo.’
Como hende, hopi biaha nos ta puntra nos mes, si nos a hasi e miho. Ami ta kere cu si. Nos por hasi solamente nos best. Pasobra nos no por scoge pa otronan, ni cuanto nos ta stima nan. A lo largo di bida mi a sinja pa laga hopi di mi sonjonan cay, mescos cu mi idealnan, pasobra hopi cos no ta den mi man. Mi mester a sinja laga bay y wak cosnan bay robes, mientras cu mi sa cu por a bay otro.
Mi a gradici pa mi logronan, ora mi a sinti cu mi por a hasi un diferencia den mi mesun bida, pero tambe di otronan. Dunando hopi di mi mes pa logra un pais, un mundo miho y metanan grandi, mi a sinja mas y mas cu e felicidad mas grandi tin ora ta den cosnan asina chikito manera un hende cu ta duna mi un brasa, pasobra e palabranan cu mi a bisa of scirbi a jud’e den su bida.
Of un mucha chikito cu ta corda e cosnan creativo cu nos a traha hunto, te hasta ora nan a bira mucha grandi caba.
Tambe mi a mira hopi oportunidadnan pasa bay, pa mi mes y pa otronan, talentonan cu nunca a florece. Bida ta escogencia. Mi a mira alegria y inhusticia, gratitud y envidia, inspiracion y weganan di poder.
Mi a admira e bunitesa di creacion y e danjo di mannan humano. Y mirando bek, mi a haja semper loke mi a pidi, conciente of inconcientemente. Maske no semper mi a realisa esey na e momento cu mi tabata ‘eynan’.
Mi ta corda cu desde un edad hopi jong mi a pone dos meta den mi bida. E prome ta cu mi kier laga atras un mundo miho cu mi a haja, pasobra mi kier pa mi yiu- y nietonan tambe tin un habitat pa nan biba. Di dos ta cu dia mi jega na fin di e caminata humano, mi por bisa mi mes cu tabata bale la pena pa biba.
Mi no sa si mi a logra e prome meta. Mi no ta hopi contento di e mundo cu nos ta bibando aden actualmente. Mucho guera, mucho violencia, mucho descordia, pero mi tin speransa riba un majan cu lo surgi un dia cu ta miho cu su ayera. Mi por bisa solamente cu mi a hasi mi best y mescos cu ami, mi a topa hopi otro hende cu ta hasiendo mescos y cu ta un inspiracion pa mi.
Asina mi ta jega na e di dos meta. Y mi conclushon ta ainda cu mi a biba un bida cu ta bale la pena. Pa mi mes, sin cu mi mester di e balorisacion di otro hende. Nos cada un tin nos balornan interno y esaki ta diferente pa cada un. Den mi opinion nos lo tin pas dia nos acepta esaki como berdad universal.
Mi ta agradecido na e projecto cu mas a marca mi bida ‘Comprondiendo Bida’ cu a start manera un experimento y a bira mi companjero fiel pa casi mita di e anjanan mi tras. A lo largo di tempo ‘Comprondiendo Bida’ a bira mi caminata y buskeda di contestanan di bida cu mi a comparti cu un publico mas grandi. Un proceso cu nunca ta caba. Cada stap lo hiba na e proximo y podise ta asina bida ta intenciona di ta. Un proceso, sin expectativa, ni lucro, ni luho. Un proceso cu ta hiba cada un di nos na nos mes. E esencia di ken nos ta…
Mi lo sigi hasi mi best, pero mas cu tur cos, sigi gosa cada minuut di mi caminata riba e planeta aki. Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur. Mi ta agradecido na Bida pa cada experencia, su dushi y su zuur. Nan a sinja mi pa aprecia y balora e persona principal den e storia di mi bida, esta ‘mi mes’.
Mi a sinja cu mundo ta sigi lora toch. Cu mi of sin mi.
Porfin mi a compronde e berdad grandi cu como hende, nos ta asina insignificante compara cu e Universo cu no tin fin.
Dushi! Mi tin mas tempo awo, pa mi mes, esta un luho asina balioso.
Esta dushi bida ta!
Djis pa awe, hasi un accion di amor y caridad. Pa un hende, pa naturalesa, pa e mundo, pa Dios…
Awe ta dia di Pentecoste pa Cristiannan. E dia cu ta recorda cu un dia hopi anja pasa Spiritu Santo a baha cerca mama Maria y e apostelnan. Esaki tabata e promesa cu Hesus a hasi na nan cu e lo no laga nan nan so despues cu e bolbe cerca su tata den shelo. E rol di Spiritu Santo ta uno pa inspira y juda hende duna contenido na e palabra di Dios cu nan ta kere aden. Ami a interpreta esaki como: ‘Awe ta dia di pone palabra den accion’.
Hopi biaha hende ta resa pa judansa, lubidando asina nan propio forsa y boluntad propio cu Dios a duna nan pa ‘hasi nan mes’. Ta berdad cu hasi no ta facil. Nos ta asina programa dor di e mundo cu ta rondona nos. Tin hende tin miedo di loke otro hende ta pensa di nan. Otronan ta asina complacente den nan personalidad cu nan ta biba pa complace otro y no nan mes.
Di otro banda tin hopi forsa, sabiduria y crecemento den tuma bo propio decishon. Den sali pa loke bo ta kere aden. Esaki ta un caminda cu ta exigi refleccion y refocus continuo. No e caminda di mas facil. Mi no tin e contesta pa mi mes tampoco si e ta esun mas satisfactorio pa nos crecemento interno.
Awe ta un dia cu mi ta pensa hopi riba kico mi kier. Mi ta scroll riba mi pagina di Facebook y mi ta puntra mi mes si esey ta e caminda unda mi kier ta.
Mi silencio ta guia mi na un caminda. Mi no sa unda. Mi ta bisa Spiritu Santo danki pa su inspiracion pa mi jega na e lugar cu ta hasi mi curpa, alma y espiritu felis.
Djis pa awe, hasi un accion di amor y caridad. Pa un hende, pa naturalesa, pa e mundo, pa Dios…
Ohala mas hende por realisa cu traha mas pa haja mas cos, no necesariamente lo hasi nos mas felis… como hende… nos no brasa nos television, ni nos BB, ni nos Facebook… nos por brasa otro hende… Ken abo a brasa awe?
Mi ta corda cu algun anja pasa mi a scirbi e articulo ‘Cuanto mi ta bal?’. Tabata un tempo meimei di mi buskeda pa mi contestanan di bida. Awe, mi sa con hopi mi ta bal, den mi mesun bista, sin importa kico otro hende ta pensa di mi. Tin mes tanto berdad cu tin hende riba mundo, pues e berdad lo cambia continuamente. Pa mi tambe. Mi ta di bishita cerca mi yiunan y mi nietonan na Hulanda. Y mi ta sinti felicidad den cosnan chiquito den e bida di tur dia, escogencianan personal. Mi ta encanta di sinta y combersa cu mi nietonan. Combersa di berdad, scucha otro, hasi cos loco cu otro, hari di e profundo di nos curason. Cosnan simpel, pero di un grandesa infinito. Mi nieto Ransley mester bira un clown dokter, pasobra tur caminda cu e jega e ta conquista curason di cada hende, grandi y chiquito… su ruman Xummer ta puro ternura y hunto nan ta entretene henter un publico…
Mi ta bay bek den tempo y ta realisa con hopi mi tabata busca felicidad pafo di mi mes… con hopi mi tabata busca pa haja mi balor den e reconocimento cu otronan lo duna mi. Awo mi ta realisa cu ami ta e unico fuente berdadero di mi felicidad dor di escogencianan cu mi ta hasi y e sentimentonan cu mi ta scoge. Biba den e e presente. Pensa bon di mi mes y di otronan. Dios ta puro amor, amor puro y si ami ta yiu di Dios ami tambe ta igual. Y mi ta scoge pa cambia e felicidad grandi pa e felicidad chiquito, unda di berdad e ta bal… podise ta den e chiquito, tin e felicidad grandi!!!
Mi ta realisa cu ami ta di e generacion cu kier a trese cambionan grandi den e mundo cu mi ta biba aden, mas husticia social, mas conciencia pa cuida nos medio ambiente, rescata nos balornan sano, stimula un mente critico. Mi a dedica hopi ora na mi idealnan, mi tabatin menos tempo cu mi a desea pa pasa cu mi yiunan. Pero nunca ta laat, pa refocus.
Mi a sinja hopi den e lunanan cu a pasa. Mi a contempla bida y contempla mi mes. Mi a sinja lesnan balioso, cu no a bin den mi bida por nada. Mi ta riba e caminda di e lus… no mas duda… awo mi sa, kico mi ta bal!!! Mi bal ‘Felicidad!’
Ohala mas hende por realisa cu traha mas pa haja mas cos, no necesariamente lo hasi nos mas felis… como hende… nos no por brasa nos television, ni nos BB, ni nos Facebook… nos por brasa otro hende… Ken abo a brasa awe?
Balor y lus….
Mi tin gan’i core… duro duro…
Rumbo pa mi liberacion…
Los… los …los…
Los di mi rol di victima….
Radiante den mi propio gloria…
Los di mi pasado…
Los di e dolornan…
E complejonan di inferioridad…
Los di mi ansha y miedonan…
Leu…leu di nan tur…
Anja 2012, e anja di cambio pa humanidad. Shelo tin hopi asistencia cu nan kier duna nos. Nos tin cu sinja conecta y habri pa ricibi. Pero mas cu tur cos, sinja pidi y respeta….
Please be informed on Karin Krügel’s follow-up lessons, which will take place according to the next schedule:
• 3rd of April: Man made in Gods image, Thought-forms, Character development, the purpose of Life, the Ultimate Destiny of Man
• 10th of April: The principle of Spirit, Spirit and the Principle of Gender, Reincarnation, Life and Death, Karma, Dharma
• 17th of April: The Unseen Reality of Angels, Guardian Angels, Angels of Healing, Examples of conscious co-operation with the realm of Angels
• 24th of April: The unseen Reality of Nature Spirits, the Four Elements of Earth, Water, Air and Fire, Man’s connection with the Elements of Nature, Conscious co-operation with the realm of Nature Spirits
• 2nd of May: Love: the Force!, Man’s super-sensory Powers, the Existence of a Path of Hastened Attainment, the Great Teachers of Wisdom and the existence of perfected man, the Power of Unity and Oneness of all Life, World Spirituality
Location: Layex building room 117.
Time: 7.30 to 9pm
We inform you that there is a fee involved in these lessons: fl. 100,– for the total of these five lessons. This is to help cover the expenses of the rent and beverages.
These follow-up lessons are open to those who have followed the two introductory lessons “Who am I” and “The Law of Cause and Effect”, either in October last year or in January this year. If you have been present at only one of the intro lessons and have a keen interest in the follow-up lessons, you are welcome to join. The same counts for those who through spiritual work or studies have an affinity to the subjects presented. The idea is to partake in all five lessons.
If you would like to participate please register with Thea van der Kuyp.
Confrontacion y liberacion. Con hopi nan tin di hasi cu otro? Brasa bo sombra y habri camina pa lus…
Mi lo kier haja balentia un dia
Y cana den anochi scur scur
Cu e scuridad di mas intenso cu ta existi
Pia abou y sin miedo
Cu wowo hancho habri
Y confronta tur mi sombra y mi karmanan
Di e bida aki y bidanan pasa
Mi kier topa boso cara cara
Y kima boso den e anochi di mas scur
Y manda boso pa semper pa e lus di pordon
Y di e forma aki keda liber
Y bira un alma sin historia
Un blaachi nobo y limpi
Den e historia di mi bida
Lo cuminsa y mi lo cana pa semper
Direccion di e lus
Y bula halto
Como un alma libera
Darma por fabor
Absolve mi karma
Guia mi pa e lus
Di mi propio escogencia
Y liber pa semper
Pa Es cu ta kere den Dios, ningun explicacion ta necesario. Pa esnan cu no ta kere den Dios, ningun explicacion ta posible.
Autor: Desconoci (kizas ta Dios mes)
Mi ta marca bo number pa yamabo paso mi sa cu tur ora bo ta contesta pa scucha mi palabra. Bo number ta facil pa corda como cu mi ta yamabo tur dia, si no ta pa agradeci, ta pa yamabo danki, pidibo conseho of pidi forsa pa otro. E unico yamada cu mi tin hasi ta cu mi man y mi bos. For di mi frenta na mi pecho y schouder pa schouder: “Na nomber di Tata di Yui y di Spirito Santo, Amen. Y bo sa ken mi ta haya na linea pa conte tur cos …? Continue reading “Dios”


text:
SPUIT 11 (van Dale: persona cu ta laga sa cu e tambe t’ey, aunke e no sa net nada di e asunto) Richard Arends, ta produci lodo y lo sa di tur asunto cu ta trata turismo.
E coleganan capaz y apto di AVP y POR
Despues cu algun siman pasa tabata Joselin Croes, e brains, e sesonan nobo di E Forsa Nobo/POR, kende a bay mete den turismo, siman pasá tabata su colega y su futuro partner den coalicion Richard Arends, kende awor aki, na aña 2017 ainda, ta cana rond den su sapatonan suède, y kende sa exactamente na ki manera AVP y POR lo bay scapa y salba turismo despues di dia 22 di september proximo!
Turismo medico
Richard Arends, nos suède minister, vivaz y cu briyo, di Asuntonan Economico, ta wak posibilidadnan pa salba nos economia cu ta fayando y cu no kier crece ni kiko bo haci y no obstante nos economia berde, nos economia di conocimento (“kennis”-economie) y nos economia di hub (“hub”-economie).
Y unda Richard ta weita e posibilidadnan ey?
Wel, den e desaroyo di turismo medico!
No lubida cu nos mester por spera hopi mas cos bunita di e Richard aki, pasobra e sa di no menos cu 5 pilar nobo cu lo pone economia di Aruba crece cu 30% na aña 2018; e pilarnan ey ta 1). e industria creativo (bo mag rei kiko e kier meen cu esey, pasobra e mes no ta duna un splicacion), 2). logistica (no por nenga cu akiden Aruba ta cana na prome lugar!), 3). tecnologia (ta berdad cu Aruba sa tur cos riba e tereno aki), 4). actividadnan turistico (cu esaki ta bayendo atras cu pasonan gigante, Richard no a realisa ainda), y 5). turismo medico.
OH boy, oh boy! Dios spaar Aruba cu un fracaso di un minister asina despues di dia 22 di september 2017!
“E hospital nobo y moderno di Aruba tin tur posibilidad pa contribui na nos economia”, ta locual nos suède minister Arends ta bisa. Y esaki e por haci door di promove turismo medico, ofrece programanan medico atractivo, y door di atrae profesionalnan kendenan lo por ensancha y extende nos conocimento riba tereno medico.
Wak, esaki nos ta yama: “Blah – Blah”. Maneho y economia di blah, blah, blah!
Esey ta un maneho tipico, producto di e imaginacion di Richard Arends.
No, Richard, si bo kier crea turismo medico, lo bo mester planea esey hopi bon, y pues for di un comienzo! Y no como un idea cu ta nace despues, un “afterthought”.
Bo kier sa con Cayman Island a hacié? Ate aki!
Asumiendo cu – como un di e “doorsnee”-Arubianonan (Arubiano averahe) – lo bo sa di comprende Ingles, lo mi laga e relato manera “Caribbean Journal” a publiké:
Health City Hospital Cayman Island (source/fuente): Caribbean Journal)
Health City Cayman Island is celebrating three years since it opened its doors. In that time, the hospital has treated more than 29,000 patients, has done 19.000 plus procedures and surgeries (including orthopedic and cardiac) on patients from 60 countries, and has seen an annual growth rate of 55 percent in patients from abroad.
Health City became the first hospital in the English-speaking Caribbean to use robotic navigation for joint replacements and the first to install two artificial hearts or left ventricle assist devices.
Other Caribbean firsts include performing transcatheter aortic valve replacements or implantations; minimally invasive clot extraction for strokes, which dramatically improves post-stroke outcomes; and renal denervation, a minimally invasive procedure using radiofrequency ablation to treat resistant hypertension.
“I am amazingly pleased with my care,” said an emergency cardiac patient. “The model here is what the U.S. healthcare system is striving to.”
“A big reason we came here was because it was 10 times more affordable than the States,” said Álvaro Jiménez, from Guatemala, after the hospital saved his three-month old son. “They made everything much easier or more human”.
“Over the past year we’ve been rapidly increasing how many specialties we offer, and so we’ve also seen a big increase in the number of patients coming to us”, Dr. Abraham said, adding that Health City’s future goals include expanding accommodation at the East End campus, increasing its range of medical services and getting young Caymanians interested in science.
Mester planea delanta, y pro-activamente!
Wak, Richard; ta asina ey bo mester hacié!
Na Cayman Island e Health City Hospital a ser planifica delanta y cu hopi cautela. NO tabata trata di un idea cu a nace den retrospecto, pues un idea cu a bini te na ultimo; ta bon y hopi planificacion e cos aki ta rekeri! E tin NADA di haci tampoco cu programanan medico educativo, of cu cualkier di e nombernan sin contenido cu bo ta inventa.
Lesa esaki bon: “Health City” a planea cu masha cuidao cua ta e operacionnan y e tratamentonan cu nan kier ofrece internacionalmente; di acuerdo cu esey nan a regula y a determina nan diseño di e hospital; pa esey nan a contratá e mihor profesionalnan, y nan ta prepara y educa nan propio ciudadanonan di Cayman Island den e tratamentonan ey.
Esey ta planificacion!
Esey no ta (lagami bisa e cos aki na Hulandes, pasobra por ta cu e ora ey lo bo comprende e expresionnan aki mihor) “gelul, geklets, gezwam”, of disparate manda den aire, despues di e hecho, puro blah-blah-blah, “gebakken lucht “.
Tipicamente maneho à la AVP. No ta asina Mike Eman ta haci tambe?
No bisami!…ta di dje bo a siña? Awor mi ta comprende! ……Tur esaki ta e acostumbrado “gezwam” pa e eleccionnan di dia 22 di september proximo, esta haci propaganda pa e manera con boso ta bay laga economia crece na aña 2018.
Bunita promesanan na e votadornan; promesanan cu ta bay para na nada, pues cu no ta ser cumplí, promesanan cu ta keda na promesanan so!
Remigio A. R . Wever
Ex- director ATA
Eventual reaccionnan semper ta bonbini via mi e-mail:
[email protected]


text:
Den e dianan aki e mailnan di Post Aruba N.V. cu ta bay Europa no por sali pa motibo cu tin un backlog (acumulacion di post) na e aeropuerto di Schiphol (Hulanda) y te dia 13 di september lo tin embargo, segun e comunicado cu Post Aruba a ricibi.
Ta informa tur esnan cu a manda un pakete pa Hulanda recientemente, cu e pakete lo keda entrega manera cu e problema di acumulacion wordo soluciona na Schiphol.
Pa loke ta e tracking, esaki ta traha pero lo indica cu e paketenan ta na e aeropuerto di Schiphol.
E backlog aki no tin nada di haber cu Post Aruba of su tarifa special, pero e situacion aki ta en general, e ta conta pa tur pais cu ta manda post pa Hulanda.
Como compensacion pa clientenan cu no a logra manda nan paki pa Hulanda durante e periodo di e tarifa special pa motibo di e backlog, Post Aruba ta extende e special aki te cu dia 20 di september 2017.
Pa mas informacion riba servicionan di Post Aruba N.V., bishita e website www.postaruba.com of check nan paginanan riba Facebook, cu ta Post Aruba N.V. y Aruba Stamps.


text:
WILLEMSTAD – E sifra di infekshon ku HIV bou di hóbennan na Kòrsou a subi atrobe. Bou di hóben kurasoleño te 24 aña kada siman ta deskubrí tres te kuater kaso nobo di HIV. P’esei CURA+ HIV/AIDs Support Foundation (CURA+ e Fundashon pa Sosten pa HIV/AIDs) ta invertí mas ainda den informashon i prevenshon bou di hóbennan, manera ku e organisashon di dianan pa tèst den sentronan di bario.
“Bo no por konta ku gobièrnu so pa hasi un pueblo konsiente. Si nos no duna informashon e tabú ta keda eksistí”, Dudley Ferinandus, konsehero di CURA + ta bisa. Gion, un hóben ku tin HIV for di 2015 a eksperensiá esaki djaserka. “Mi tabata biba bai gol. Pero for di dia ku mi sa ku mi ta pashènt di HIV, mi a bira serio.
Un reportahe di Deya Mensche
“Gion ya pa algun tempu tabatin un tosá seku i keintura, ora dòkter a disidí di laga tèst e pa HIV. “Promé ku mi diagnósis mi tabata un hóben aktivo sin prekupashon, ku tabata studia na Hulanda”, e ta konta. E mester a dil ku su diagnósis su so: “mi famia no tabata t’ei pa sostené mi. Esei tabata hopi pisá.”
Segun Gion a kuminsá un bida nobo p’e ora ku el a kuminsá tuma e remedinan. “Pasobra mi ta paga tinu bon, e viro aktualmente no ta detektabel Mi no ke yega e punta nunka ku mi ta haña AIDS. Mi mester apresiá e bida aki.” P’esei e ta yuda CURA+ ku e dunamentu di informashon. “Un diagnósis di HIV no ke men outomátikamente ku bo tin AIDS tambe, por ehèmpel. Esaki ta un asosiashon robes, pasobra AIDS ta e último fase, ora ku e remedinan no ta yuda mas.”
For di yüli di e aña aki CURA+ ta traha huntu ku e sentro di bario Ser’i Papaya pa duna informashon. Ta organisá dianan di tèst na e sentro di bario. Na 2018 nan ke bishitá tur bario di Kòrsou regularmente. “Nos ta kere ku prevenshon ta kuminsá i kaba den bario”, Ferinandus ta bisa.
E grupo di scouting lokal ROANS, pa hóben di 15 te 18 aña, e luna aki den kuadro di Dia Mundial di Aids a haña informashon serka CURA+. Segun coach Enid Statia, kabes di scouting antiano, e direktiva di hóben mes a skohe pa invitá CURA+.
E grupo di scouting a haña un splikashon amplio tokante HIV i AIDS. “Mi ke hasi e tèst i komparíi ku mi amigunan ku nan no tin nodi di tin miedu di e tèst”, e scout Whelton Martina ta bisa. “Ta e intenshon pa e scoutnan kompartí e informashon ku otro hóben”, Natifa Lucas, guia serka ROANS , ta agregá.
Sifranan di HIV
No opstante e informashon di CURA+ i otro instansha na Kòrsou e sifra di kontaminashon di HIV a subi tòg. Segun Ferinandus no ta solamente kontakto seksual ta e problema. “E sifra di kontaminashon a subi pasobra hende a bira mas iresponsabel i no ta tene kuenta mas ku su próhimo. Pueblo mester bira konsiente ku nan mester usa kondon i ku nan mester protehá nan mes”, e ta enfatisá


text:
DEN HAAG – E cuater agentenan policial envolvi den e caso di detencion di Arubiano Mitch Henriquez (dfm) na 2015, a apela nan castigonan ricibi di polis. Nan apelacion lo wordo atendi pa un comision independiente di polis, cu un presidente cu ta pafo di e organisacion. Asina e portal Omroep West a raporta e siman aki riba e caso. Cuater di e 5 agentenan envolvi a wordo ‘castiga’ pa nan hefe di trabou. E dosnan cu a haya castigo mas pisa, a haya un retiro condicional di un aña pasobra nan a uza violencia desproporcional durante detencion di Henriquez, y no a duna suficiente asistencia. E polis cu tabata tabata dehado na momento di duna asistencia, pero cu no a uza violencia desproporcional, a haya un ‘schriftelijke berisping’. E castigo ey a conta tambe pa un agente cu parcialmente a ‘actua robez’ durante e detencion. Dos agente so ta wordo persigui penalmente, y e otronan ta ‘liber di persecucion penal’. Un situacion cu e famia di Henriquez no ta acepta y kier bringa contra proximamente. E caso contra e dos polisnan mientrastanto a keda posponi te november di e aña aki.
ORANJESTAD - E refineria CITGO no a permiti e delegacion Hulandes di drenta den e refineria. Asina e parlamentario Ronald van Raak pa partido SP y vocero pa asuntonan di Reino Hulandes den Tweede Kamer a bisa den su columna, un dia despues cu e tabata di bishita na Aruba. Den su funcion como columnista, a raporta su bishita den e portal The post Online bou di e titulo, "Loke mi no a wordo permiti pa mira". Fuera di a repasa su bishita completo, el a dedica tempo na e bishita di e delegacion na e refineria, pero no tabatin bon palabra pa esaki. "Na e refineria, e portanan a keda duro cera. Nos a pidi e compania CITGO pa un combersacion, pero nan a nenga pa ricibi delegacion di Tweede Kamer" van Raak ta sigui bisa.
DEN HAAG – E agentenan policial envolvi den e detencion fatal di e Arubiano Mitch Henriquez, ta apela an sentencia. Asina nan abogado a raporta segun e corant hulandes Telegraaf. E polisnan a keda sentencia fin di aña pasa na castigonan condicional di 6 luna di prison, cu un periodo di prueba di un aña. “Ambos agentenan no por haya nan mes cu e sentencia aki, y e defensa ta di opinion cu mester haya absolucion total” segin e abogado di e polisnan riba e website. Ministerio publico no ta apela e sentencia den e caso di Henriquez.
DEN HAAG – Secretario di Estado Hulandes encarga cu asuntonan di Reino Raymond Knops ta bishita Aruba otro siman diahuebs 11 di januari. Asina gobierno Hulandes a informa awe mainta. Su bishita ta parti di un bishita di ‘introduccion’ pa islanan ABC cu ta cuminsa dia 8 di januari na Bonaire, sigui pa Corsou dia 9 y ta caba na Aruba dia 11 di januari.
DEN HAAG – E famia di e Arubiano Mitch Henriquez cu a fayece na Hulanda na 2015 despues di un disputa cu polis, ta den shock ainda. Esey despues di a tuma nota di e sentencia awe mainta cu dos polis Hulandes a haya relaciona cu e caso. “Manera bo por imagina nos un biaha mas a keda completamente sorprendí di e uitspraak di huez” Lila Henriquez, e ruman di Mitch a bisa NoticiaCla diahuebs atardi. “Nan ta culpabel di maltrato cu consecuencia e morto di Michel. Huez ta bisa cu nan straf ta 6 Luna di strafcel voorwaardelijk? Nos a keda spraakloos” Henriquez a sigui bisa. E dos polisnan a haya castigo condicional di 6 luna prison, pero por continua cu nan trabou como polis. “Eigenlijk nos ta den shock ainda cu e vonnis aki”.
SCHIPHOL - Corte na Schiphol na Hulanda awe mainta a sentencia e dos agentenan policial envolvi den e caso di morto di e Arubiano Mitch Henriquez cu 6 luna di castigo condicional di prison. Esaki pasobra a haya nan culpabel den e caso debi na nan actuacion durante e detencion di Henriquez na 2015.
DEN HAAG – Mas of menos 100 persona a protesta diasabra atardi na Den Haag contra violencia policial, como consecuencia di e morto di e Arubiano Mitch Henriquez na 2015. E demostracion, segun polis, a bay sin incidente of detencion. Prome cu e manifestacion, e ruman muher a pidi explicitamente pa un marcha pasivo.


text:
Segun e acusacion ta durante 4 aña y diferente biaha
ORANJESTAD (AAN): Recientemente Corte den Promer Instancia a condena un homber na 15 luna di prison pa a haci actonan inmoral diferente biaha cu un mucha muher di 7 aña.
HUES NO TABATA KIER PUBLICIDAD
Lamentablemente DIARIO no por a cubri e caso aki pasobra e Hues cu tabata atende e caso, apesar cu abogado di e sospechoso y Fiscal a bisa cu no tin nada contra pa trata e caso cu portanan habri, Hues a dicidi cu ta trata e caso cu portanan sera. Esey a trece cun’e cu tur e personanan presente, otro abogadonan y hasta redactor di DIARIO mester a bandona e sala di Corte. Solamente e mayor y familiar di e victima y familiar di e sospechoso a keda den sala di Corte.
PALABRACION CU CORTE
Aparentemente e Hues aki, por cierto un Hues di Sint Maarten cu a bin Aruba temporal despues di e desaster cu e horcan a haci, no ta na altura di e palabracion cu Corte tin cu prensa pa cu tipo di casonan asina.
DIARIO semper ta respeta decision di Corte y den pasado despues di a reuni cu difunto Hues mr. van der Griendt, a laga prensa cubri casonan di abuso sexual y inmoralidad.
ALERTA COMUNIDAD
E difunto Hues, kende tabata e hefe di e Huesnan e tempo ey, a mustra comprension riba e punto di bista di DIARIO, esta cu no ta interesa den nomber di e victima y tampoco di e sospechoso, teniendo na cuenta cu Aruba ta un comunidad chikito y facilmente lo reconoce e victima y e sospechoso. Loke ta importante ta pa informa comunidad di cosnan cu ta pasa pa asina nan ta alerto.
Door cu e tempo ey Hues a permiti prensa cubri e casonan, por a constata un aumento drastico di denuncianan na KZP. Hopi biaha e lamentable casonan di inmoralidad ta sosode den e circula familiar of di amistadnan di famia. Door di esey, famianan tabata prefera di no bay haci denuncia, pa tapa loke a pasa.
Sinembargo awor por mira un desaroyo hopi positivo caminda door di e publicacionnan di e casonan aki, mas y mas denuncianan ta wordo haci y ta duna e imagen preocupante di cuanto di e casonan aki realmente ta sosodiendo riba nos isla.
CONDENA HOMBER
E homber S., a presenta recientemente den Corte y Hues a bisa cu e ta haya legalmente proba cu entre 27 November 2012 y April 2016, mas biaha a haci actonan inmoral cu mucha muher menor di edad. Pa cu e castigo, Hues a tene cuenta cu e victima ta un mucha di 7 pa 8 aña y cu e homber S. a abusa di mucha y tacha su integridad. E mucha tabata confia den e homber cu tabata wak p’e. Hues a mustra cu ta conoci cu muchanan cu wordo abusa di e forma aki lo por keda afecta. Hues a condena S. na 15 luna di prison kitando e tempo cu e tabata sera.
DIARIO a constata cu e wela di e victima tabata presente den Corte pa scucha e sentencia y por a ripara cu e no a keda nada contento cu e sentencia.


text: Kralendijk, sra. Arlette Evertsz resientemente a rekordá e echo ku trinta aña pasa ela drenta gobièrnu di Boneiru na departamentu di finansa. Despues sra. Evertsz a bai traha na Domein Beheer. Durante di un periodo Arlette a traha na servisio di Edukashon i Kultura SEK komo sekretaria na skol Watapana. Despues Evertsz a pasa pa e servisio di DEZA ku awe a bira Direktorado di supervishon i mantenshon di lei i ta traha komo inspektor di pèrmit. Arlette huntu ku su famia i koleganan a pasa un ratu ameno i hefe di direktorado sra. Joan Brewster a hasi entrega di e ènvelòp ku kontenido i e sertifikado di rekonosementu na e hubileo.


text:
Awor cu scol a habri nos ta wordo confronta cu e problemanan cu anteriormente ya a menciona na varios ocasion. POR ta kere firmemente cu enseñansa ta e motor di cualkier sociedad prospero y ta conduci na desaroyo social y crecemento economico.
Ami mes ta docente y ta wordo confronta cu varios di e problemanan aki den nos enseñansa y serca nos hubentud. Caminda ami ta mira cu mi por haci e diferencia ma dicidi di pone mi mes pa traha pa esaki. Drop-outs y dreamers ta algo cu nos ta mira basta y mester bin cu un solucion pa esaki, segun Milo Martes.
Den un fase mas trempan cu ta posibel scolnan mester identifica cua ta e muchanan cu tin e risico mas grandi di bira drop-outs y conhuntamente cu otro instancianan percura pa guia y sosten necesario. Tambe e ley di leerplicht mester wordo ehecuta.
Pero tambe mester bin cu un localidad mas central, mirando cu pa cu e parti di middag MAVO ta na San Nicolas so tin, haciendo esaki hopi dificil pa e parti di Noord, cu ta creciendo masalmente, por yega, Martes ta splica.
Parti di e problema di drop-outs ta e parti social. Ora e hoben tin problema na cas ta bira mas dificil pa e por bay scol pa diferente motibo. Sea financieramente e no por dor di no por paga pa transporte; tambe tin di nan ta traha y no por yega na ora dor di e distancia.
Otro parti ta cu te cu su 18 aña e no por bay un avond MAVO y traha. No tin leynan pa por yudanan pa bay scol y keda traha. Tin leerplicht pero esaki no ta funciona optimalmente, dor cu hopi “randvoorwaardes” no ta “in place”, Martes ta mustra.
Un localidad mas central (J.F.K. school) ta un di e solucionnan pa e problema aki. E ta haci posibel cu por yega mas facil y mas lihe, y cu miho implementacionan di leynan cu lo benifecia e hoben pa por bay scol. Tambe e localidad aki lo por funciona como un doorstroom school mirando cu actualmente esakinan no ta adecua y ta crea scenarionan peligroso.
P’esey ami hunto cu boso y POR lo traha pa enseñansa y trece solucionnan pa e problemanan cu tin, pasobra ami ta kere cu nos tur merece un enseñansa di calidad, Martes ta conclui.


text:
Suplica di Aruba na Joran:
ORANJESTAD (AAN): Como cu Husticia di Aruba a faya barbaramente di soluciona e caso di desaparicion di Natalee Holloway na 2005, keto bay Mericanonan ta sigui mira e isla aki como uno cu no por haci investigacion penal corectamente. Loke mas a haci dolor, ta ora cu algun hende ciego riba e isla aki a djis cuminza defende Joran tambe, siendo cu e monton di evidencia, investigacion, y indicacion ta mustra den su direccion! Hopi di nan a haya daks-den-wowo, ora cu diripiente Joran a worde gara na Peru, y acusa di un crimen hororoso riba un mucha muher hoben, anto pa colmo riba mesun aniversario di desaparicion di Natalee.
Den fin di siman ora cu Beth Twitty a yega Aruba, tabatin hopi hende cu a cuminza grita hasta riba internet, cu e.o. “Aruba mester a prohibi su entrada, no duna permiso, etc.” Keto bay e isla aki ta Democratico! Hasta na Cuba bo ta haya OK awendia facilmente pa drenta y haci filmacion.
Ademas e crew di Peter R. de Vries ta bin cu ENG Cameras, pues no ta algo cu bo mester di busca permiso pa filma riba Aruba. Nan a yena e documentonan di Model di Douane si pa drenta cu nan, y lo sali back pronto.
Aruba no por prohibi ningun hende di drenta e isla aki, siendo cu e no a comete un crimen. Beth Twitty ta enbusca ainda di su yiu muher, y tin hopi indicacion cu e ta aki mes dera, y hopi ta compronde su miseria. Incluyendo Peter R. de Vries, kende sa duna bon cooperacion cu Ministerio Publico di Aruba.
Sinembargo e relatonan publica e fin di siman aki riba Internet door di algun Arubiano, a irita varios Mericano. Pesey Diadomingo anochi, diripiente hasta e imagen aki a cuminza circula door di e Mericanonan aki mes! Nan ta sostene Beth Twitty, y si Arubianonan actua anti-Beth… ta similar cu Arubianonan ta actua pro-Joran!
Aki por mira e imagen cu DIARIO a capta Diadomingo anochi riba Internet. Un ciudadano kende a sigui e storia aki hopi di cerca, y a lesa varios rapport policial tambe, ta kere cu e momento a yega pa Joran van der Sloot y su famia haya un mensahe cla y raspa! Bisa e chabalito ey encarcela na Lima, cu awor si ta basta! Joran tin di “basha abao” pa caba!
E lo bay haya su castigo caba na Peru, pues ki miedo e tin di revela kico el a haci cu Natalee y su cadaver? Basha abao Joran! Haci esey pa Aruba! E isla a fada di ta worde mal mira asina rond mundo! Basha abao Joran! E ta den bo man!


text:
Cu e proposito di comunica na famia y amigonan di Arubiano na St. Maarten, Prome Minister Mike Eman a bay radio dialuna merdia pa informa di e prome dos buelonan comercial cu a logra canalisa pa bin Aruba for di e isla seriamente afecta pa horcan Irma.
E buelonan ta resultado di e esfuerzonan cu Gabinete Mike Eman II a bin ta haci for di prome cu St. Maarten a keda impacta p’e fenomeno natural.
Nan ta inclui coordinacion cu diferente instancia y autoridad local, ademas di Reino pa dirigi e recursonan humano y material, di e mihor forma posibel pa nos rumannan na St. Maarten.
Prome Minister Mike Eman personalmente a reuni for di inicio di siman pasa cu directiva di entre otro: Rampenbureau, Cuerpo di Polis, Cuerpo di Bombero, Departamento di Trabou Publico (DOW), Cruz Cora y tambe Departamento di Salud Publico.
Un di e prome decisionnan y stap cu a tuma tabata e tramitacion via Ministerio di Defensa di Hulanda, pa personal di Arumil por uni n’e soldatnan di Marina Hulandes cu a biaha pa isla pa haci rescate y duna prome asistencia.
“Nos Arumil ta completamente incorpora, pa cual nos ta sumamente gradici cu nan sinti di solidaridad asina halto pa yuda nos isla ruman den e sitacion dificil aki,” asina Premier Eman a expresa durante su entrevista en bibo na radio.
E atencion cu Gobierno di Aruba a duna e desgracia na St. Maarten tabata diario evaluando e dañonan atrabes di e canalnan oficial y asina preparando na Aruba n’e manera cu lo ta mas util. N’e momentonan aki tin na Aruba ekiponan di infrastructura y salud publico, entre otro, cla pa sali, n’e momento mas indica.